**НАЦРТ**

**ПЛАН РАЗВОЈА ОПШТИНЕ МИОНИЦА ЗА ПЕРИОД 2021-2027**

**Садржај:**

 **УВОДНА РЕЧ ПРЕДСЕДНИКА ОПШТИНЕ МИОНИЦА**

1. **КОНТЕКСТ И ПРОЦЕС ИЗРАДЕ ПЛАНА РАЗВОЈА ОПШТИНЕ МИОНИЦА ЗА ПЕРИОД 2021-2027**
2. **ПРОФИЛ ОПШТИНЕ**
3. **ВИЗИЈА РАЗВОЈА ОПШТИНЕ**
4. **ПРИОРИТЕТНИ ЦИЉЕВИ ОПШТИНЕ**
5. **МЕРЕ ЗА ДОСТИЗАЊЕ ПРИОРИТЕТНИХ ЦИЉЕВА И ДРУГЕ МЕРЕ ПО ПРАВЦИМА РАЗВОЈА**
6. **ОКВИР ЗА СПРОВОЂЕЊЕ, ПРАЋЕЊЕ СПРОВОЂЕЊА, ИЗВЕШТАВАЊЕ И ВРЕДНОВАЊЕ ПЛАНА РАЗВОЈА**

**УВОДНА РЕЧ ПРЕДСЕДНИКА ОПШТИНЕ МИОНИЦА**

Документ који се налази пред Вама : ***План развоја општине Мионица за период од 2021 – 2027. године*** резултат је опредељења општине Мионица да темељно планира сопствену будућност и да на време и у складу са законским обавезама изради и усвоји најбитнији стратешки развојни документ јединице локалне самоуправе. Овај седмогодишњи План развоја представљаће кључни општински документ, путоказ за наше будуће деловање како бисмо наставили да развијамо нашу општину и да остварујемо наше битне развојне циљеве у интересу грађана.

Општина Мионица је израду Плана развоја за период од 2021 – 2027. године финансирала из буџетских средстава, уз ангажовање искусног стручног консултанта за израду планова развоја јединица локалне самоуправе и активан рад значајног броја лица на положају и службеника из Општинске управе општине Мионица.

Пред Вама је сасвим сигурно један добар, применљив и амбициозан План развоја наше општине, на чијој реализацији морамо заједнички да радимо, како бисмо остварили планиране циљеве и тиме реализовали визију наше општине у 2027. години, када овај План развоја престаје да важи и када ће општина Мионица дефинисати неке нове планове, циљеве и мере, како би наставила пут напретка, који је уткан у овај План развоја.

Визија развоја наше општине до 2027. године је дефинисана на јасан, пријемчив, разумљив и амбициозан начин: ”Општина Мионица је просперитетна, чиста и уређена урбана варош, са сталним растом броја посетилаца, инвеститора и нових становника”

Уверен сам да заједничким снагама, кроз сарадњу и међусобно уважавање свих локалних актера, и јавне власти и приватног и цивилног сектора, и уз снажну подршку становника општине, можемо да остваримо сваки од утврђених циљева у три најбитније развојне области: у области економског развоја, друштвеног развоја и у области урбаног развоја и заштите животне средине. Једино кроз продуктивну употребу ресурса које сва три поменута сектора имају можемо реализовати зацртане идеје и пројекте и креирати нове вредности, од којих сви заједнички треба живимо, радимо и градимо нашу општину.

Од виших нивоа власти, а пре свега од републичког нивоа, очекујемо снажну подршку и конкретну финансијску помоћ а настојаћемо да искористимо све могућности које општина има у вези коришћења средстава пред-приступне помоћи и других фондова Европске уније и регионалних и међународних организација. Циљ општине је да се убрза економски развој, да се елиминише незапосленост, да се развије туризам, да се унапреди стање у области образовања и васпитања, социјалне заштите, културе, спорта и омладине, као и да се јавне и комуналне услуге у надлежности општине унапреде и модернизују како би Мионица постала привлачна дестинација за улагање, посете и за живот и рад.

Овим путем Вам обећавам да ћу као председник наше општине учинити све да се овај кључни стратешки развојни документ општине у потпуности реализује како би се бенефити друштвено – економског развоја наше општине прелили не само на општински буџет и касу већ на све наше становнике, како оне који сада живе у Мионици тако и на оне који ће тек доћи!

**ПРЕДСЕДНИК ОПШТИНЕ**

***Бобан Јанковић***

1. **ПРОФИЛ ОПШТИНЕ**

**ПОЛОЖАЈ ОПШТИНЕ**

Општина Мионица налази се у Западној Србији (северни део), има повољан географски и саобраћајни положај и обухвата површину од 329км2. Припада Колубарском управном округу, а простире се од огранака Маљена и Сувобора ка северу до десне обале реке Колубаре. Од главног Србије Београда удаљена је 80 км, а граничи се са општинама: Љиг, Лајковац, Уб, Горњи Милановац, Пожега, и са градом Ваљевом, регионалним и окружним центром. У непосредној близини општине Мионица, на удаљеност од 20 км налази се новоизграђени ауто-пут Милош Велики, а општина има и директну саобраћајну везу са Ибарском магистралом на сличној удаљености. Асфалтним путем општина Мионица је повезана са пругом Београд – Бар и аеродромом за саобраћај спортских и лаких авиона, удаљеним 7 км. Са Београдом је повезана регионалним саобраћајницама Дивци-Мионица-Љиг и Жупањац-Боговађа-Мионица-Дивчибаре.

**ИСТОРИЈАТ ОПШТИНЕ**

Место Мионица први пут се помиње у попису пограничних нахија Србије после Пожаревачког мира (потписан 1718. године), као село Ваљевске епархије. Село Мионица је према списку села епархије имало 15 домова, а по харачким тефтерима за период 1818-1821. г. имало је 38 домова. После ослобађања Србије од Турака, када се задржала админстративна подела државе на нахије, а подела нахија на кнежине, Ваљевска нахија је била подељена на три кнежине: подгорску, колубарску и тамнавску. Средином прве половине 19. века Мионица је постала административно средиште некадашње колубарске кнежине. Њено седиште је било у кући актуелног кнеза. Колубарски кнезови су имали значајну улогу у борби против Турака у Првом и Другом српском устанку и уопште у изградњи Србије.

Увођењем нове територијално-административне поделе Србије 1830. године Мионица постаје седиште Колубарског среза. Мионицу је у другој половини 19. века посетио чувени путописац Феликс Каниц и у свом делу ”Србија, земља и становништво” описао је на следећи начин: ”Као среско место Мионицу карактеришу зграда начелства, три механе, школа подигнута 1865. године и Богородична црква са високим торњем, освећена 1856. године. По околним висовима раштркане велике задружне куће почеле су полако да нестају. На њиховом месту јавља се већи број малих, јер процес распадања задруга све више узима маха. Раније је тамо било веома богатих сељака. Тако је нпр. Рака Тешић 1820. године о сопственом трошку поправио цркву Светог Петра и Павла некадашњег манастира Рибница, која је обновљена 1518. године, а чију је романтику појачавала једна тајанствена пећина…”. У то време, које Каниц бравурозно описује, Мионица је добијала контуре будуће вароши. Такође, њен економски значај је био све већи. Први становници Мионице били су угоститељи, занатлије и трговци. Након тога следи период борбе за стицање статуса вароши. Мионица је за варош проглашена 1. јануара 1895. године, прогласом краља Александра Обреновића. Проглашењем за варош, почела је нова градска епоха Мионице, која се постепено трансформисала у насеље градског типа. Почетком 20. века Мионица се делила на село и варош Мионицу. Село Мионица се налазило са обе стране речице Рибнице, притоке реке Колубаре. Варош Мионица, која се почела насељавати тек од 1860. године налази се на средини атара истоименог села.

**ДЕМОГРАФИЈА**

Општина Мионица је по попису из 2011. године имала 14.335 становника. У Мионици живи 8,2% укупног броја становника Колубарског управног округа. У односу на попис становништва из 2002. године број становника општине је смањен за 2178 становника (укупан број становника 2002. године је износио 16.513). Тренд пада броја становника општине наставио се и после пописа из 2011. године јер према проценама Републичког завода за статистику, Мионица је у 2018. години имала укупно 13.080 становника. Паду броја становника општине у најзначајнијој мери допринеле су економске миграције становништва ка већим градовима и урбаним центрима и ка иностранству. Битан утицај на континуирано смањивање броја становника општине имају и старење становништва и пад броја рођене деце. Према подацима са пописа из 2011. године општина је имала 45% становништва које је старије од 50 година а тек 19,9% становништва које је млађе од 19 година. Ови подаци су знатно лошији ако се упореде са подацима са пописа из 2002. године када је број становника који су старији од 50 година био заступљен са 40,8%, а број становника до 19 година старости износио је 20,7%, уз податак да је општина Мионица 2002. године имала 15% становника више него 2011. године. У поређењу броја становника по старосним групама ситуација је у 2011. години била значајно лошија него по попису из 2002. године: по попису из 2011. године број становника старијих од 60 година био је 4.160, а број становника старијих од 65 година био је 3.112, док је девет година раније, према званичним подацима број становника старијих од 60 година био 3.709, а старијих од 65 година 2.663. Исказано у процентима у поредбеним годинама заступљеност становника старијих од 60 и од 65 година у укупном броју становника била је 2011. године већа за 6,5% (код становника старијих од 60 година) и за 5,6% (код категорије становника старијих од 65 година). Ови подаци говоре не само о смањивању броја становника општине, већ и о тренду присуства константно неповољне старосне структуре становништва општине Мионица.

Становништво општине Мионица живи у 36 насељених места, док у општинском седишту – вароши Мионица живи према подацима са пописа из 2011. године 3.148 становника. Апсолутну већину становништва у општини чине Срби (13.758), а од осталих 15 етничких група у структури локалног становништва најзаступљенији су Роми (351) и Црногорци (14). Српско становништво заступљено је у општини са 95,97%, док је ромско становништву заступљено у општини Мионица више од просека заступљености Рома у укупном становништву Србије (2,55% заступљеност у односу на национални просек од 2,05%).

Просечна старост становника општине Мионица је већа од просечне старости становништва на нивоу Републике Србије и Колубарског управног округа. Просечна старост становника Мионице је 44,4 године, док је просечна старост на нивоу Републике Србије 42,2 године (подаци са пописа из 2011. године). Просечна старост становништва на нивоу Колубарског управног округа је 43,4 године.

Општина Мионица има релативно ниску стопу густине насељености у поређењу са националним просеком. Број становника на 1 км у Републици Србији износи 92,6 становника, док у Мионици број становника на 1 км је 40.

**ПРИВРЕДА**

Према степену развијености јединица локалне самоуправе за 2014. годину (последња класификација општина по елементима развијености) општина Мионица спада у групу изразито недовољно развијених општина (IV група развијености). Степен развијености општине је испод 60% републичког просека развијености.

На територији општине Мионица регистровано је укупно 838 правних и физичких лица која се баве пословном и привредном активношћу. До краја 2018. године у стечају је било 1 правно и физичко лице, а у поступку ликвидације 3 правна лица. У последњем кварталу 2018. године број основних привредних субјеката је био значајно већи у односу на број угашених привредних субјеката (23 основаних и 12 угашених). Статистика показује и да је број активних привредних друштава 149, док на територији општине Мионица пословно делује 528 активних предузетника.

Укупан број запослених лица на територији општине Мионица , према подацима из јануара 2019. године, износи 3421 лице. Највећи број запослених је у области прерађивачке индустрије (884 запослених), предузетништву и самосталним делатностима (672), трговини на велико и мало (304), сектору образовања (233 запослених), сектору државне управе (201), области саобраћаја и складиштења (135), грађевинарству (118), сектору услуга и исхране (114), снабдевању водом и управљању отпадним водама и у области уметности и рекреације (86), сектору пољопривреде, шумарства и рибарства (65). Укупан број регистрованих индивидуалних пољопривредника је у односу на број становника изразито велики и износи 608 газдинстава. У правним лицима је запослено укупно 2.474 лица.

Ако се ови подаци упореде са статистиком која се односи на Колубарски управни округ, у Мионици је запослено 6,77% укупног броја запослених на територији округа. У структури запослених лица доминира мушка популација : 64,22 % запослених су припадници мушког пола.

Незапосленост је на територији општине Мионица у сталном паду, док број запослених у последњих десет година, од 2010. године је значајно повећан. У односу на 2010. годину када је број запослених био 1.945, до 2019. године је повећан за 80% (износи 3.421 лице). Највећи скок регистрованог броја запослених забележен је у периоду од 2016. до 2018. године када је број запослених повећан за скоро 800 лица (са 2.658 запослених на 3.421 запослено лице). Такође, у периоду од 2010. до 2018. године број запослених на 100 становника повећан је за скоро три пута (88 запослених на 100 становника у 2010. години, и 262 запослена на 100 становника до краја 2018. године).

**ТУРИЗАМ**

Општина Мионица има повољне услове за развој туризма, који не представља значајну привредну грану у општини. Општина има неколико компаративних предности у односу на друге општине у региону Западне Србије када је у питању потенцијал за развој туризма: добар географско-саобраћајни положај, унапређену доступност места и изразите и јединствене природне атракције, локације и туристичка места. Међу главне природне и културне атракције општине убрајају се брдско-планински предели, пећине, манастири и цркве, остаци утврђења и остаци из римског периода, значајни културно-историјски споменици, који надилазе локалне оквире, као и догађаји и објекти у области културног, манифестационог и руралног туризма.

Најзначајнији туристички локалитети на територији општине су: родна кућа Војводе Живојине Мишића (Струганик), Ткачки двор (Ракари), Музеј камена (Паштрић), Кућа чаја (Паштрић), Рибничка пећина (Паштрић), Бања Врујци, сеоска туристичка домаћинства, базени и сакрални објекти – манастири и цркве.

На територији оштине налазе се живописни планински предели: Дивчибаре, Равна гора, Сувобор, Маљен и други, као и река Рибница, и низ природних пећина од којих су у смислу снажног туристичког потенцијала најзначајнија Рибничка пећина. Рибничка пећина се налази у близини реке Рибнице. Има изразито троугласти улаз, висине 12м, ширине 25м и налази се у нивоу речне воде. У њој живи петнаест врста слепих мишева, веома ретких у Европи. Рибничка пећина је због своје изразите лепоте и значајне реткости заштићена као споменик природе односно републички значајна просторна целина са специфичним физичким и природним атрибутима. Она је јединствени спелеолошки објекат у Србији са појавом пиратерије.

Сакрални објекти - манастири и цркве са значајним туристичким потенцијалом на територији општине Мионица су: Црква Вазнесења Христовог у Мионици, Црква Огњене Марије у Бањи Врујци, Црква Архангела Гаврила у Вртиглаву, Црква св. Николе у Крчмару, Црква св. Спиридона у Горњем Лајковцу, Црква брвнара Покрова Пресвете Богородице у Планиници и манастри св. Апостола Петра и Павла у Рибници.

Црква Вазнесења Христовог потиче из средине 19. века (саграђена 1856. године) и представља најстарију грађевину на територији општине. Манастир св. Апостола Петра и Павла је изграђен 1907. године на рушевинама манастира из периода Немањића.

Значајни општински потенцијални туристички локалитети су и Велимирови двори, Кућа у Робајама, Шалитрена пећина у Брежђу, Краљев сто на Дивчибарама и водопад ”Скакало”.

Остаци старог града из 15. века – Велимирови двори су комплекс који чине део оградног зида дужине 40м, ”кула” и једнобродна црква са припратом сачувана до висине венца, а народно признање га везује за Велимира, властелина кнеза Лазара. Има статус заштићеног споменика културе.

Међу национално значајније културно-историјске споменике, поред манастира и цркава, на територији општине Мионица налазе је и село Струганик и мост Живојина Мишића. У Струганику се налази родна кућа војводе Живојина Мишића, која је сачувана и обновљена и у време израде овог Плана представља значајну локалну културно-историјску туристичку атракцију. Поред куће славног ратног српског војводе, команданта Прве армије и начелника штаба Врховне команде, који је ушао у легенду српске националне и ратне историје, у Мионици постоји и Камени мост Живојина Мишића. Овај мост има архитектонску вредност, доказани историјски значај и јаку емотивну конотацију. Велики војсковођа је на њему за време Колубарске битке зауставио српску Прву армију у повлачењу, повратио јој борбени морал и вратио на положај, како би се кроз рововску борбу остварила једна од историјски најзначајнијих противофанзива српске војске против надмоћнијег непријатеља: Аустро-угарске царевине. Камени мост је једно од најзначајнијих етичких и победничких симбола и простора у историји српске војске.

У значајној мери, у поређењу са општинама сличне територијалне величине, економске развијености и саобраћајно-географске доступности је развијен манифестациони туризам. Општина традиционално подржава и организује следеће манифестације: ”Мишићеви дани”, ”Врујачки извори”, бициклистичка трка кроз Србију и рели трке. Такође, традиционално се одржавају и празнични месеци (”Мионица отвореног срца” и Новогодишњи базар”) и обележавају међународни дани значајни на глобалном нивоу.

Када су у питању смештајни капацитети у приватном смештају (регистровани власници апартмана и соба) њих је на територији општине укупно 86 (у селима: Ракари, Берковац и Попадић), а највећи смештајни капацитет има хотел Врујци у Горњој Топлици. Највећи број објеката за смештај има три и четири звездице (преко 90% објеката).

Општина Мионица има значајне услове за унапређење и позиционирање места као туристичке дестинације, пре свега у националним оквирима, са потенцијалом за развој планинског, културног, сеоског – руралног, религијског и авантуристичког туризма.

Број домаћих и страних туриста који посећују општину Мионица се у последњих десет година повећао. Према подацима Републичког завода за статистику, у 2018. години Мионицу је посетило 11.188 туриста (10.456 домаћих туриста и 732 страних туриста) уз реализацију 54.235 ноћења а општина се налази на 45. месту листе општина и градова у Србији, по броју туриста и броју ноћења туриста. Мионицу је у 2018. години посетило 14,7% туриста који су посетили Колубарски округ, у коме је апсолутни туристичке лидер град Ваљево (преко 80% туриста који долазе у Колубарски округ посећује овај град). Просечан број ноћења домаћих туриста износио је 4,9 ноћења а просечан број ноћења страних туриста износио је 3,9 ноћења.

Број туриста који је посетио општину Мионица у периоду од 2010-2019. године кретао се од 9.823 (у 2010. години) до највећег броја туриста који је остварен у 2012. години – 12.041 туриста. У посматраном периоду најчешће је број туриста који посете Мионицу на годишњем нивоу био између 9.000 и 10.000 туриста, док се број ноћења кретао најчешће између 40.000 и 48.000 ноћења домаћих и страних туриста.

У структури туриста који посећују општину Мионица доминирају домаћи туристи. У 2018. години од укупно 11.188 посетилаца, чак 10.456 туриста је долазило са територије Републике Србије. Када је број ноћења у питању ситуација је у потпуности иста: од укупног броја реализованих ноћења - 54.235 чак 51.367 остварили су домаћих туристи. Заступљеност домаћих туриста у структури реализованих ноћења у периоду од 2010. до 2019. године кретала се између 91% и 94,8%. Највећи проценат домаћих посетилаца забележен је 2010. године (94,8%) а најмањи 2016. године (91%).

Општина Мионица од 2014. године бележи стални раст броја домаћих и страних туриста и броја ноћења на територији општине. У односу на 2014. годину (када је Мионицу посетило 9.506 туриста) остварен је закључно са 2019. годином раст броја туриста на нивоу од 18%. Овај тренд, са још већим процентом раста присутан је и када је у питању број ноћења. У односу на регистровани број ноћења туриста из 2014. године, остварен је до 2019. године раст од 30% (у 2018. остварена је рекордна реализација броја ноћења од 54.235 ноћења домаћих и страних туриста). У поређењу са 2010. годином тај раст је већи и износи преко 40% повећања броја ноћења. Ови подаци сасвим јасно и недвосмислено упућују на закључак да туризам у Мионици има развојни капацитет и потенцијално развојно значајнију економску функцију.

Главна туристичка дестинација на територији општине је бања Врујци. Преко 95% свих долазака и ноћења туриста региструју се у овом туристичком месту, пре свега због значајних и атрактивних хотела који су у бањи лоцирани. Највећа посета бањи Врујци забележена је 2012. године (11.132 боравака туриста) а највећи број ноћења домаћих и страних туриста у бањи реализован је током 2018. године (52.717). Бања Врујци је на нивоу Републике Србије, када је у питању бањски туризам на деветом месту по броју посетилаца на годишњем нивоу а на осмом месту по броју реализованих ноћења у конкуренцији 15 бања. Бању Врујци је током 2018. године посетило 1,82% туриста од укупног броја туриста који су посетили 15 бања у Србији. Најзначајнији туристички објекат у Бањи Врујци је хотел ”Врујци”, а у последњих неколико година број приватних смештајних капацитета и јединица је значајно повећан (апартмани, виле, конаци, бунгалови, викендице). Хотел ”Врујци” је категорисан са 2 звездице и поседује 87 соба, које на дневном нивоу могу угостити 200 особа. Значајна компаративна предност овог хотела је поседовање извора лековите воде велике издашности (преко 300 литара у секунди) унутар хотелског комплекса. Лековита вода се корити у целом хотелском комплексу за пуњење базнеа и у спа и велнес сврхе.

Имајући у виду хотелске и смештајне капацитете, као и разноликост пратећих туристичких садржаја у бањи Врујци јасно је да постоје позитивни и стимулативни услови за масивнији долазак и ноћења туриста и унапређење квалитета бање Врујци као значајне дестинације здравственог и велнес туризма у Србији.

**ПОЉОПРИВРЕДА**

Од укупне површине земљишта на територији општине Мионица пољопривредно земљиште чини 22.291 ха. Присутно је повећање неплодног земљишта, а 70% је кисело земљиште. Према последње доступним подацима (из 2012. године) од укупне површине пољопривредног земљишта коришћено је 73,1% земљишта (16.313 ха). Када су у питању категорије пољопривредног земљишта најзаступљеније су оранице и баште (9.050 ха)и пашњаци (5.661 ха).

Под вишегодишњим засадима на подручју општине налази се 1.449 ха, од чега су 1.446 ха воћњаци и 3 ха виногради. Више од две трећине газдинстава има неки облик воћарско-виноградарске производње. Општина Мионица је традиционално воћарско подручје Србије. Природни услови дозвољавају значајно повећање површина под вишегодишњим засадима, а у вишим пределима општине нарочито повећање површина на којима се гаје малина и купина.

Сточни фонд је драматично смањен а број говеда је данас дупло мањи него пре двадесет година. Производња у говедарству је базирана највећим делом на производњи млека и квалитетних приплодних грла а мање на тову јунади. Свињарство и овчарство су слабије заступљени у односу на говедарство, а изузетно је развијено живинарство те је општина Мионица друга у Србији по броју грла бројлера и производњи конзумних јаја. Укупан број газдинстава која поседују стоку је 2.937 а укупно је регистровано 23.372 грла стоке, што општину сврстава међу првих 25 општина у Србији по броју условних грла. Постоје добри природни и инфраструктурни услови за развој сточарства.

Пољопривредна механизација је стара. Више од 95% механизације и машина (трактори, комбајни, прикључне машине) су старије од десет година јер пољопривредници и домаћинства немају потребна финансијска средства за набавку савременије механизације.

Производња пољопривредних производа у ратарству је усмерена на производњу жита, крмног биља и индустријског биља, са мало тржишних вишкова. Приноси у овој грани пољопривреде су на нивоу регионалног просека. Физички обим производње у ратарству је: 15.503 т кукуруза, 11.574 т крмног биља, 5.767 т ливаде, 2.135 т кромпира. У воћарској производњи доминира шљива, како по површинама тако и по вредности. Физички обим производње у воћарству је: 5.691 т шљиве, 351 т јабуке, 224 т крушке,214 т малине, 51 т ораси и купине, 44 т дуње.

На подручју општине 3.457 пољопривредних газдинстава има укупно 8.231 члана, од којих је 8.150 на породичним пољопривредним газдинствима а 81 на газдинствима правних лица.

На подручју општине нема активних земљорадничких задруга ни земљорадничких удружења. Одгајивачи говеда са подручја општине Мионица организовани су у Удружењу одгајивача говеда сименталске расе ”Колубара” чије је седиште у Лајковцу.

**КОМУНАЛНА ИНФРАСТРУКТУРА**

***Саобраћајна инфраструктура***

Укупна дужина путева на територији општине Мионица износи 292,91 км, а под савременим коловозом се налази укупно 215,41 км. Општински путеви су дужине 210 км, од чега је 140,3 км са савременим коловозом. Државни путеви (другог реда) су укупне дужине 82,2 км, од чега је 75,1 км са савременим коловозом. Границом општине пролази пруга Београд – Бар. Путни правац Р 202 повезује магистралне путне правце М 4 и М 22 и пролази централним делом општине (деонице: Дивци – Мионица – Љиг). Путни правац Р 205 повезује путне правце М 22 и М21 односно Ибарски пут са туристичким местом Дивчибаре.

Укупна дужина путева и квалитет путне мреже на територији општине Мионица није на задовољавајућем нивоу. Кључни проблеми у путној инфраструктури на територији општине односе се на: застарелост основне и пратеће инфраструктуре (у техничком и технолошком аспекту), незадовољавајући квалитет и квантитет инфраструктуре у целини, а посебно у руралном делу територије општине и сужене финансијске могућности општине да инвестира средства у изградњу, реконструкцију и одржавање општинских путева првог и другог реда.

У периоду од 2016-2020. године општина Мионица је у сврху одржавања општинских путева уложила укупно 82 милиона динара буџетских средстава, а учешће издвајања за одржавање општинских путева у укупним годишњим расходима буџета у посматраном периоду кретало се од 1,7% до 3,0%.

***Водоводна и канализациона инфраструктура***

Услугом снабдевања водом обухваћено је укупно 12.000 становника општине односно 5.666 домаћинстава и 300 правних лица и предузетника. Укупан број активних кућних прикључака на водоводну мрежу је 5.394 а пројектовани капацитет свих постојећих захвата воде је 80 л/с. Укупна дужина мреже за снабдевање водом је 308 км а просечан број годишњих кварова на дистрибутивној мрежи прелази на годишњем нивоу број од 2800 кварова. За водоснабдевање индивидуалних потрошача и индустрије користе се вода из каптираних извора, као и бушених и копаних бунара. Три главна система водоснабдевања су: ”Орловац – Паштрић”, ”Крчмар – Рајковић” и крак ”Крчмар – Драчић. Ови системи снабдевају водом становништво у 22 насеља (58% становништва). Остало становништво (42%) користи индивидуалне водоводне системе. Кључни општински проблеми у водоснабдевању су велики губици на водоводној мрежи услед застарелости и честих кварова и мањка воде у летњем периоду. Системски проблем водоснабдевања на територији општине је висока заступљеност цевовода са азбестним цевима у укупној мрежи и лоша хигијенско-санитарна контрола индивидуалних изворишта воде.

Услугом одвођења отпадних вода покривено је 1500 становника општине а број прикључака на канализациону мреже је 520. Дужина система за сакупљање и одвођење отпадних вода односно дужина санитарне канализационе мреже без прикључака је 14 км. Количина прикупљене отпадне воде домаћинстава је 66.187 м3 на годишњем нивоу а количина прикупљене отпадне воде индустрије и других комерцијалних прикључака на мрежу износи 10,480 м3 на годишњем нивоу. Технолошке отпадне воде се непречишћене директно уливају у реку Рибницу из дела индустријских погона који још увек обављају функцију производње. Систем канализације је сепаратни а дужина мреже атмосферске канализације износи 8 км. На територији општине не постоје постројења за пречишћавање отпадних вода.

***Енергетска и комуникациона инфраструктура:***

На територији општине међу трансформисаним видовима енергије је најзаступљенија електрична енергије и енергија добијена из погона на биомасу. На територији општине нема гасовода. Снабдевање потрошача је обезбеђено преко три трафо-станице. Капацитети електроенергетске инфраструктуре су неприлагођени сталном притиску текуће потрошње на територији општине. Проблеми произилазе и из чињенице да ниво изграђености преносне и дистрибутивне мреже није задовољавајући у погледу покривености простора општине, капацитета саме мреже, техничких карактеристика водова и дистрибутивних трафо-станица.

У области комуникационих технологија, на територији општине Мионица од важности је следеће: инсталирано је шест дигиталних телефонских централа са укупни расположивим капацитетом од 5.623 прикључака фиксне телефоније, целокупна територија општине покривена је сигналом мобилне телефоније, постоји добар приступ поштанским услугама, а приступ интернету је обезбеђен за највећи део становништва.

***Управљање отпадом***

Комунални отпад: Организованим сакупљањем и одношењем комуналног отпада обухваћено је укупно 1790 домаћинстава. Највећи број домаћинстава којима је доступна ова комунална услуга налази се у вароши Мионица (850) и насељу Горње Топлице – Бања Врујци (820) док је значајно мањи број на подручју села Мионица (120). Сакупљање и одношење отпада врши се на свега 15,68% укупне територије општине, те је стога на територији општине присутно чак 35 сметлишта, са којих се повремено одвози отпад на депоније ван територије општине Мионица.

**ОБРАЗОВАЊЕ**

Образовна структура у општини, према подацима са пописа из 2011. године, када су у питању лица старија од 15 година је изразито неповољна. Број становника општине Мионица без основног образовања је 3.495 лица, а основно образовање има 3.762 лица, што значи да лица до нивоа основног образовања су заступљена са 58,9% укупног броја становника општине изнад 15 година старости (7.257). Укупан број лица са вишим и високим образовањем је 692, што чини свега 5,62% у мионичкој популацији старијој од 15 година (укупан број популације: 12.313 становника). Међутим, ситуација је била значајно гора у ранијем периоду односно по попису који је извршен 2002. године. Чак 70,2% становника општине имало је образовање до нивоа основног образовање ( у којој је скоро половину популације чинило становништво са непотпуном основном школом), а 24,3% становника имало је образовање на нивоу средњег образовања. Заступљеност лица са завршеном вишом школом или факултетом била је на ниском нивоу од 3,54% (свега 498 лица у односу на 14.057 становника старијих од 15 година). Ови подаци показују да се образовна структура становништва значајно побољшала и унапредила : за више од десет процената је смањен број становника који поседује образовање до нивоа основног, за више од 11 процената је повећан број становника са средњим образовањем, а број становника са вишим и високим образовањем је у укупној популацији повећан за 200 лица, а изражено у процентима за више од 60% у односу на почетних 3,54%. У поређењу са образовном структуром на националном нивоу општина има значајно више становника без школе, са непотпуном основном школом или са основном школом у односу на образовну структуру становништва на националном нивоу и значајно мање становника са средњом школом и са вишим и високим образовањем у односу на образовну структуру Србије.

На територији општине, на нивоу предшколског образовања ради ПУ ”Невен”. Установа је започела са радом 1981. године у једном објекту и током скоро четири деценије рада повећавала је број уписане деце у вртић и предшколско васпитање. Почетком 2000. године број уписане деце је био на нивоу од 200 деце, чему је допринела изградња новог објекта у комплексу установе. Данас је у реновираном објекту установе смештено 168, док је укупно деце смештено при основним школама које се налазе на територији општине (укупно 5 испостава две основне школе). Деца су у централном објекту ПУ смештена у 8 васпитних група целодневног боравка и 2 васпитне групе полудневног припремног предшколског програма. Објекат ПУ је проширен и реновиран и у погледу опреме просторија задовољени су сви законски нормативи. У ПУ ”Невен” запослено је 4 руководиоца, 24 васпитача, 6 медицинских сестара и 12 лица запослених на помоћним пословима.

На територији општине основане су две основне школе: ОШ ”Милан Ракић” и ОШ ” Војвода Живојин Мишић”. ОШ ”Милан Ракић” основана је у XIX веку а као школа са осам разреда ради од средине педесетих година прошлог века. Школа је структурно подељена на матичну школу у вароши Мионица и осам издвојених одељења у селима на териториј општине, од којих су два одељења привремено затворена. Школа има 106 запослених, међу којима је највећи број наставника и професора у предметној настави (46) и учитеља (24). У школској 2020-21 години у ОШ ”Милан Ракић” уписано је 748 ученика, у 45 редовних одељења. У млађим разредима уписано је 257 ученика, док је у старијим разредима уписано 275 ученика. У матичној школи наставу похађа 539 ученика док 209 ученика наставу похађа у шест функционалних издвојених одељења. Највећи број ученика уписан је у шести, четврти и пети разред (више од 70) а најмањи број ученика уписан је у први и четврти разред (по 66 ученика). Оформљена су и два специјална одељења за ученике са развојним сметњама. Матична зграда ОШ налази се у фази реновирања и реконструкције.

ОШ ” Војвода Живојин Мишић” налази се у Рајковићу и обухвата девет школских јединица, од којих су две осморазредне и седам четвороразредних. Осморазредне школске јединице формиране су у Рајковићу и Брежђу, док су четвороразредне формиране у Буковцу, Ђурђеву, Кључу, Крчмару, Осеченици, Планиници и Толићу. У овој школи формирано је 23 одељења са укупно 242 ученика. Број запослених у школи износи 48 лица. Школа има 17 објеката, школског, стамбеног и другог простора и опремљена је савременим наставним средствима и информатичком опремом.

Средња школа ”Мионица” је основана 2009. године као економска школа са два одељења ученика и смеровима: трговац и кувар - конобар. 1987. године је изграђен објекат површине 1614 м корисног школског простора у коме се одвија настава кроз два подручја рада: трговина, угоститељство и туризам и економија, право и администрација. У школској 2020-21 години уписано је 180 ученика у осам одељења на три трогодишња и четворогодишња образовна профила (кувар, конобар, посластичар на нивоу трогодишњег средњошколског образовања и економски техничар, финансијски техничар и туристички техничар на нивоу четворогодишњег школовања). Број запослених наставника у школи је 33 а број запосленог не-наставног особља 7.

**СОЦИЈАЛНА ЗАШТИТА**

Послове у области социјалне заштите на територији општине обавља Заједнички центар за социјални рад ”Солидарност” чији је један од оснивача, поред општина Љиг и Лајковац, и општина Мионица. ”Солидарност” обавља послове социјалне заштите, породично-правне заштите и старатељства. Центар је основан 1981. године, а укупан број запослених је 17. У подручном одељењу Центра у општини Мионица запослено је 5 лица на неодређено време, чији рад финансира Министарство за рад, запошљавање, борачка и социјална питања Владе РС.

Центар пружа једну услугу социјалне заштите: помоћ у кући. Ова услуга намењена је корисницима у циљу задовољавања свакодневних животних потреба, како би се унапредио или одржао квалитет услуга. Услуга је доступна одраслима и старијим лицима који имају ограничења физичких и психичких способности, услед којих нису у стању да независно живе у својим домовима, без редовне помоћи у активностима дневног живота, неге и надзора.

Од јула 2016. године Центар је пружио услугу помоћ у кући за укупно 132 лица са територија општина Љиг, Лајковац и Мионица. Пружање услуге помоћ у кући, на територији општине Мионица спроводи се у оквиру програма Европске уније ”Јачање услуге помоћ у кући у општини Мионица”. Обезбеђено је пружање услуге за пет корисника уз ангажовање пет лица из рањивих група као неговатеља. Пружена је и додатна подршка за још 100 корисника услуге.

У 2020. години расходи за услуге социјалне и дечије заштите износили су укупно 22.626.000 динара (22.176.000 динара средстава из буџета и 450.000 динара из других прихода), што је у односу на укупне буџетске расходе општине свега 3,41 % укупних буџетских расхода. Облици социјалне заштите финансирани су у 2020. години на следећи начин: накнаде за социјалну заштиту 4.000.000 динара, подршка реализацији програма Црвеног крста 3.692.000 динара, једнократна помоћ 2.600.000 динара, пружање услуга помоћ у кући 2.300.000 динара, подршка особама са инвалидитетом 2.000.000 динара.

Укупни буџетски расходи у области социјалне и дечије заштите у периоду 2017-2020. године у односу на укупне расходе кретали су се на нивоу од 2,66% у 2018. години, када је била најмања заступљеност социјалне заштите у укупним буџетским расходима до нивоа од 5,94% у 2017. години када је забележена рекордна номинална и процентуална заступљеност финансирања трошкова за социјалну заштиту у односу на укупне буџетске расходе (47.266.000 динара). У 2019. години заступљеност расхода за област социјална и дечија заштита износила је 3,33% односно 22.190.000 динара, што је у посматраном периоду номинално било најмање буџетско издвајање за област социјална и дечија заштита. У односу на 2019. годину, у 2020. години издвојено је 436.000 динара више буџетских средстава.

**КУЛТУРА**

У општини Мионица основане су три установе у области културе: Културни центар Мионица, библиотека ”Милован Глишић” и Центар за образовање и развој. Културни центар и библиотека налазе се у истом објекту (објекат Културног центра).

Културни центар je основан 1997. године и обавља своју делатност у потпуно реконструисаном објекту укупне површине од 842 м2. Има укупно 8 запослених. У току 2019. године Културни центар је организовао преко 50 различитих културних догађаја, међу којима су доминирале филмске пројекције, програми за децу, представе и монодраме, изложбе слика, промоције књига и концерти. Културни центар има изражени капацитет за сарадњу са општинским органима, суседним општинама и удружењима уметника и стваралаца у култури.

Библиотека ”Милован Глишић”је основана 1936. године и располаже фондом од око 38.000 библиотечких јединица.

Најзначајнији локални културни догађај је културно-историјска и туристичка манифестација ”Мишићеви дани”, чија сe централна манифестација одржава на дан рођења војводе Живојина Мишића, који је и дан општине (20. јул). У 2020. години за одржавање ове манифестације из буџета општине исплаћено је 8.571.000 динара.

Укупна буџетска издвајања за програмску област култура и информисање у 2020. години износила су 54.581.000 динара, што је у однос на укупне расходе буџета на нивоу од 8,39%. У односу на друге локалне самоуправе у регионалном окружењу, општина Мионица издваја и реализује значајнија буџетска средства у овом сектору. Највише буџетских средстава пласирано је за функционисање локалних установа културе: укупно 20.860.000 динара. У структури расхода за функционисање установа културе доминирају расходи за плате и накнаде запослених (7.000.000 динара). Укупан буџет библиотеке ”Милован Глишић” у 2020. години износио је 9.541.000 динара, док је буџет Центра за образовање и развој 11.870.000 динара.

Општина Мионица је из локалног буџета у 2020. години финансирала следеће манифестације, програме и пројекте: ”Дани Милана Ракића”, Кућа Колубарске битке, Дечија недеља, Ликовна колонија, Смотра рецитатора, Миона филм фест, Културно лето, Етно групе и др.

Општина Мионица има изграђену организациону инфраструктуру за озбиљнију посвећеност јачању културне продукције и организацију манифестација и догађаја од ширег локалног – регионалног и националног значаја.

**БУЏЕТСКИ И ФИНАНСИЈСКИ КАПАЦИТЕТИ ОПШТИНЕ**

Буџет општине Мионица је у 2020. години остварио укупне приходе од 622.515.000 динара, док су пројектовани расходи буџета на нивоу од 650.515.000 динара. Буџетски дефицит износио је 28.000.000 динара. Највећи буџетски издаци предвиђени су за следеће програмске области: опште услуге локалне самоуправе (141.773.000), предшколско васпитање и образовање (62.751.000) и организација саобраћаја и саобраћајна инфраструктура (60.901.000). У поређењу висине прихода буџета у 2016. години у односу на буџет општине из 2020. године укупни приходи буџета општине нису повећани, већ су смањени за 5,8 милиона динара. Позитиван тренд раста прихода буџета општине евидентиран је у 2017, 2018 и 2019. години. Највећи и рекордни буџетски приходи општине Мионица забележени су у 2017. години : 783.000.000 динара.

Степен самосталност финансирања општине Мионица у посматраном периоду од 2016. до 2020. године, у зависности од године посматрања, кретао се у распону од 35% до 52%, што указује да општина нема довољну финансијску самосталност да се финансира из изворних прихода. Степен зависности општине од средстава са централног, републичког нивоа власти кроз уступање трансферних средстава је на изразито високом нивоу. Удео трансферних средстава у укупним приходима буџета општине Мионица у посматраном периоду кретао се од 48,4% (у 2020. години) до 65,1% (у 2017. години).

Јавни дуг општине Мионица на дан 31.12.2019. године износио је укупно 29.159.000 динара, а задуженост по становнику била је на нивоу од 2.262 динара.

Услед наведених буџетских и финансијских околности у општини Мионица, а пре свега недовољно расположивих локалних средстава за реализацију капиталних програма и пројеката, општина Мионица ће морати у наредном периоду да се ослони на средства из кредитних извора, средства републичког буџета, средства из пред-приступних фондова Европске уније и средства пословног сектора заинтересованог за улагање и инвестирање у јавно-приватно партнерство на територији општине.

**ЛОКАЛНА САМОУПРАВА**

Општина Мионица је основна територијална јединица у којој се остварује право на локалну самоуправу и реализују законом утврђене надлежности општине. Органи општине Мионица су: Скупштина општине, председник општине и Општинско веће. Општинска управа, као општинска служба има 59 запослених - службеника. Општинска управа општине Мионица састоји се из следећих одељења, утврђених Одлуком о организацији Општинске управе општине Мионица (2015):

1. Одељење за финансије;
2. Одељење за општу управу;
3. Одељење за инспекцијске послове.

У оквиру одељења Општинске управе образоване су уже организационе јединице а радом Општинске управе руководи начелник Општинске управе.

Општина Мионица је оснивач следећих установа:

* Туристичка организација Мионица;
* Дом здравља;
* Културни центар Мионица;
* Библиотека ”Милован Глишић” Мионица;
* Центар за образовање и развој Мионица;
* Предшколска установа ”Невен” Мионица;

Општина Мионица је оснивач следећих јавних предузећа:

* ЈКП ”Водовод” Мионица;
* Спортски центар Мионица.
1. **ВИЗИЈА ОПШТИНЕ МИОНИЦА 2027. ГОДИНЕ**
* ОПШТИНА МИОНИЦА ЈЕ ПРОСПЕРИТЕТНА, ЧИСТА И УРЕЂЕНА УРБАНА ВАРОШ, СА СТАЛНИМ РАСТОМ БРОЈА ПОСЕТИЛАЦА, ИНВЕСТИТОРА И НОВИХ СТАНОВНИКА
1. **ПРИОРИТЕТНИ ЦИЉЕВИ И МЕРЕ ПО РАЗВОЈНИМ ОБЛАСТИМА**

|  |  |  |  |
| --- | --- | --- | --- |
| РАЗВОЈНА ОБЛАСТ | ЕКОНОМСКИ РАЗВОЈ  | ДРУШТВЕНИ РАЗВОЈ | УРБАНИ РАЗВОЈ И ЗАШТИТА ЖИВОТНЕ СРЕДИНЕ  |
| ПРИОРИТЕТНИ ЦИЉ 1 | **Атрактивна инвестициона дестинација**  | **Привлачна дестинација за нове резиденте**  | **Унапређење урбаног амбијента и путне инфраструктуре** |
| ПРИОРИТЕТНИ ЦИЉ 2 | **Подршка развоју пољопривреде**  | **Развијени, посећени и иновативни културни садржаји** | **Унапређење управљања отпадним водама**  |
| ПРИОРИТЕТНИ ЦИЉ 3 | **Подршка развоју туризма**  | **Унапређење услова васпитања и образовања**  | **Модернизација водоводне мреже**  |
| ПРИОРИТЕТНИ ЦИЉ 4 |  | **Унапређење социјалне политике и и социјалне заштите**  | **Одрживо управљање чврстим отпадом** |
| ПРИОРИТЕТНИ ЦИЉ 5 |  | **Подршка омладини, развоју спорта и рекреације**  |  |

1. **ПРЕГЛЕД МЕРА ПО ПРИОРИТЕТНИМ ЦИЉЕВИМА У ОКВИРУ РАЗВОЈНИХ ОБЛАСТИ**

**РАЗВОЈНА ОБЛАСТ : ЕКОНОМСКИ РАЗВОЈ**

**ПРИОРИТЕТНИ ЦИЉ 1 :**

|  |
| --- |
| АТРАКТИВНА ИНВЕСТИЦИОНА ДЕСТИНАЦИЈА |
| МЕРА 1 | Изградња нове индустријске зоне |
| МЕРА 2 | Увођење система подстицаја за нове инвестиције и улагања на територији општине  |
| МЕРА 3 | Подршка повећању запослености на територији општине  |

**ПРИОРИТЕТНИ ЦИЉ 2:**

|  |
| --- |
| ПОДРШКА РАЗВОЈУ ПОЉОПРИВРЕДЕ  |
| МЕРА 1 | Подршка изградњи прерађивачких капацитета са посебним акцентом на месо и млеко |
| МЕРА 2 | Подршка унапређењу положаја и економских шанси пољопривредним газдинствима на територији општине  |
| МЕРА 3 | Подршка оснивању задруга и умрежавању са локалним трговинским радњама и ланцима  |
| МЕРА 4 | Подршка расту органске производње воћа и поврћа |
| МЕРА 5 | Подстицаји за промотивне активности |

**ПРИОРИТЕТНИ ЦИЉ 3:**

|  |
| --- |
| ПОДРШКА РАЗВОЈУ ТУРИЗМА  |
| МЕРА 1 | Развијање локалне туристичке политике  |
|  |  |
| МЕРА 2 | Подршка оснивању нових манифестација  |
| МЕРА 3 | Обезбеђивање услова за изградњу и изградња тематског парка на Равној гори |
| МЕРА 4 | Обезбеђивање потребних услова и подршка изградњи етно-насеља на три локације на територији општине (Рибница, Дивчибаре, Мионица) |
| МЕРА 5 | Подршка изградњи нових хотела и проширивању хотелских капацитета на територији општине Мионица |

**РАЗВОЈНА ОБЛАСТ : ДРУШТВЕНИ РАЗВОЈ**

**ПРИОРИТЕТНИ ЦИЉ 1:**

|  |
| --- |
| ПРИВЛАЧНА ДЕСТИНАЦИЈА ЗА НОВЕ РЕЗИДЕНТЕ |
| МЕРА 1 | Развијање локалне политике привлачења нових резидената – становника општине Мионица |
| МЕРА 2 | Подршка изградњи новог насеља за породично становање |
| МЕРА 3 | Подршка младим брачним паровима и стимулисање политике повећања наталитета |

**ПРИОРИТЕТНИ ЦИЉ 2:**

|  |
| --- |
| РАЗВИЈЕНИ, ПОСЕЋЕНИ И ИНОВАТИВНИ КУЛТУРНИ САДРЖАЈИ |
| МЕРА 1 | Развијање локалне културне политике  |
| МЕРА 2 | Подршка развоју установа културе на територији општине  |
| МЕРА 3 | Изградња нових објеката културе и уметности и подршка постојећим културним догађајима и сталним уметничких поставкама  |

**ПРИОРИТЕТНИ ЦИЉ 3:**

|  |
| --- |
| УНАПРЕЂЕЊЕ УСЛОВА ВАСПИТАЊА И ОБРАЗОВАЊА  |
| МЕРА 1 | Реконструкција Предшколске установе ”Невен”  |
| МЕРА 2 | Повећање обухвата деце предшколским образовањем |
| МЕРА 3 | Реконструкција основних и средњих школа и унапређење услова рада и школовања |

**ПРИОРИТЕТНИ ЦИЉ 4:**

|  |
| --- |
| УНАПРЕЂЕЊЕ СОЦИЈАЛНЕ ПОЛИТИКЕ И СОЦИЈАЛНЕ ЗАШТИТЕ  |
| МЕРА 1 | Оснивање Центра за социјални рад општине Мионица и развијање локалне политике у области социјалне заштите  |
| МЕРА 2 | Проширење пружања постојећих услуга социјалне заштите : услуга помоћ у кући и увођење услуге персонални асистент  |
| МЕРА 3 | Изградња зграде Центра за социјалне рад и комплекса за пружање услуга социјалне заштите : дневни смештај, нужни смештај жртава насиља и Народна кухиња  |

**ПРИОРИТЕТНИ ЦИЉ 5:**

|  |
| --- |
| ПОДРШКА ОМЛАДИНИ, РАЗВОЈУ СПОРТА И РЕКРЕАЦИЈЕ  |
| МЕРА 1 | Успостављање и спровођење локалне политике у области спорта и омладине  |
| МЕРА 2 | Изградња затвореног базена  |
| МЕРА 3 | Изградња нових спортских хала  |
| МЕРА 4  | Изградња Цикло-куће |

**Мера изван приоритетних циљева у развојној области:**

|  |  |
| --- | --- |
| МЕРА 1 | Изградња лечилишта у Бањи Врујци: адаптација и реконструкција Центра за рехабилитацију  |

**РАЗВОЈНА ОБЛАСТ: УРБАНИ РАЗВОЈ И ЗАШТИТА ЖИВОТНЕ СРЕДИНЕ**

**ПРИОРИТЕТНИ ЦИЉ 1:**

|  |
| --- |
| УНАПРЕЂЕЊЕ УРБАНОГ АМБИЈЕНТА И ПУТНЕ ИНФРАСТРУКТУРЕ |
| МЕРА 1 | Реконструкција центра општине  |
| МЕРА 2 | Унапређење урбаног амбијента у функцији задовољства грађана кроз изградњу нових тротоара, дрвореда и бициклистичких стаза |
| МЕРА 3 | Изградња обилазнице око вароши Мионица  |
| МЕРА 4  | Успостављање система даљинског грејања за јавне установе и домаћинства на територији општине  |

**ПРИОРИТЕТНИ ЦИЉ 2:**

|  |
| --- |
| УНАПРЕЂЕЊЕ УПРАВЉАЊА ОТПАДНИМ ВОДАМА |
| МЕРА 1 | Изградња постројења за пречишћавање отпадних вода у бањи Врујци и вароши Мионица  |
| МЕРА 2 | Изградња фекалне канализације у бањи Врујци и вароши Мионица |

**ПРИОРИТЕТНИ ЦИЉ 3:**

|  |
| --- |
| МОДЕРНИЗАЦИЈА ВОДОВОДНЕ МРЕЖЕ |
| МЕРА 1 | Реконструкција и модернизација водоводне мреже у циљу повећавања капацитета и безбедности мреже  |

**ПРИОРИТЕТНИ ЦИЉ 4:**

|  |
| --- |
| ОДРЖИВО УПРАВЉАЊЕ ЧВРСТИМ ОТПАДОМ  |
| МЕРА 1 | Унапређење система одношења смећа и увођење еколошке сигнализације  |
| МЕРА 2 | Подизање свести о правилном одлагању отпада  |

**Мере изван приоритетних циљева у развојној области:**

|  |  |
| --- | --- |
| МЕРА 1 | Изградња боље управе  |
| МЕРА 2  | Модернизација јавне расвете  |
| МЕРА 3 | Унапређење комуналног реда  |
| МЕРА 4 | Решавање питања паса – луталица  |

1. **ПРИОРИТЕТНИ ЦИЉЕВИ СА ОПИСОМ МЕРА ПО РАЗВОЈНИМ ОБЛАСТИМА**

**I**

**РАЗВОЈНА ОБЛАСТ: ЕКОНОМСКИ РАЗВОЈ**

1. **АТРАКТИВНА ИНВЕСТИЦИОНА ДЕСТИНАЦИЈА**

|  |  |  |  |
| --- | --- | --- | --- |
| Приоритетни циљ бр. 1 | Индикатор  | Почетна вредност  | Циљана вредност  |
| Број нових инвестиција  | 0 | 7 |
| Број уведених финансијских подстицаја за нове инвестиције  | 0 | 100 |
| Број незапослених лица на територији општине  | 457 | 100 |

**Опис приоритетног циља:**

|  |
| --- |
| Повећање броја инвестиција и смањивање броја незапослених на територији општине Мионица је од највећег значаја за повећање животног стандарда становништва и смањивање одлива становништва из општине. Овај циљ је могуће остварити изградњом повољнијих локалних услова за пословање кроз отварање нове индустријске зоне, увођење локалних финансијских подстицаја за нове инвестиције и дизајнирање и спровођење општинског програма за смањивање незапослености. План је да се кроз унапређење инвестиционе атрактивности општине, Мионица позиционира као конкурентна пословна дестинација за улагања, како би се на средњи и дуги рок остварили значајни финансијски, социјални и економски бенефити. Да би се овај циљ реализовао потребно је да се определе значајна финансијска средства за наведене намене, а реализација овог циља у значајној мери зависиће од активности конкуренције односно других локалних самоуправа (улагања општина из окружног и регионалног окружења у унапређење пословне и инвестиционе климе), реализације циљева из области : Друштвени развој, фактора саобраћајне доступности општине и окружног и регионалног окружења и политичке и финансијске подршке вишег нивоа власти (РС) у наредном седмогодишњем периоду.  |

**Мере:**

* 1. **Изградња нове индустријске зоне**

Опис мере: Реализација ове мере је од кључне важности за реализацију приоритетног циља број 1 и за стварање основних услова за изградњу општине као атрактивне инвестиционе дестинације. Предвиђена локација за изградњу нове индустријске зоне површине 8,67 ха је село Радобић, удаљено 4км од центра вароши Мионица, које испуњава услове лаке саобраћајне и транспортне доступности и приступа. За оснивање и изградњу зоне урађен је План детаљне регулације и до почетка изградње зоне биће усвојен од стране надлежног локалног органа (Скупштина општине Мионица). Општина Мионица ће из сопствених средстава обезбедити све неопходне комуналне и инфраструктурне прикључке за функционисање индустријске зоне. У близини зоне планирана је и изградња пречистача отпадних вода. Планиране примарне делатности привредних субјеката у индустријској зони су: производња и конзервирање пољопривредних производа, хране за животиње, папира и амбалаже, складиштење и транспорт пољопривредних производа, шпедиција, логистички центри, соларне електране и енергетски производни објекти који користе обновљиве изворе енергије.

Одговорни субјекат: општина Мионица

Временски рок за реализацију мере: кратки (до 2 године)

Извори финансирања: буџетска средства

Процењена вредност: 50.000.000 динара

* 1. **Увођење система подстицаја за нове инвестиције и улагања у општини Мионица**

Опис мере: Надлежни орган општине Мионица (Скупштина општине) у циљу обезбеђивања привлачног амбијента за нова улагања и инвестиције на територији општине донеће акте којима се уводе подстицаји – субвенције за компаније и инвеститоре који отворе нове производне и пословне објекте на територији општине. Посебним локалним актом уредиће се услови за остваривање права компанија и инвеститора на локалне подстицаје односно субвенције. Општина Мионица планира да уведе локалне подстицаје за привредне и производне субјекте који запошљавају најмање 20 нових радника, без обзира да ли ново-запослена радна снага долази са територије општине Мионица или из других јединица локалне самоуправе. Локални подстицаји биће обезбеђени и планирани у буџету општине Мионица, у оквиру програма подстицања локалног економског развоја. Висина локалних подстицаја, ради изградње привлачног амбијента за нова улагања и инвестиције на територији општине биће робуснија и конкурентнија и већа у односу на системе подстицаја за инвестиције из ширег територијалног окружења општине Мионица. У првој години након усвајања Плана развоја (за 2021. годину) у буџету општине биће обезбеђена средства за 100 нових радних места на територији општине, отворене кроз реализацију нових инвестиција.

Одговорни субјекат: општина Мионица

Временски рок за реализацију мере: кратки (до 2 године)

Извори финансирања: буџетска средства

Процењена вредност: 7.000.000 динара

* 1. **Подршка повећању запослености на територији општине**

Опис мере: У оквиру ове мере општина Мионица ће креирати локални плански и стратешки оквир за предузимање интервенција у области локалне политике запошљавања: припремиће и усвојиће Локални акциони план за запошљавање и образоваће Локални савет за запошљавање, у чијем саставу ће бити заступљени представници јавног и пословног сектора. Циљ спровођења мере је да се кроз примену активних мера политике запошљавања број незапослених лица смањи за 50% у односу на број лица према последње доступним подацима о њиховом броју (451 лице). Приоритет у спровођењу ове мере имаће незапослена лица која први пут тражење запослење, лица без квалификација и жене. Општина Мионица ће настојати да смањи незапосленост лица која имају статус теже запошљивих лица (старији од 50 година; особе са инвалидитетом; самохрани родитељи; припадници ромске популације). У оквиру ове мере општина Мионица ће обезбедити средства за спровођење јавних радова, обављање стручне праксе и субвенције за учешће у финансирању новог запошљавања за одређене категорије незапослених.

Одговорни субјекат: општина Мионица

Временски рок за реализацију мере: средњи (од 3 до 5 година)

Извори финансирања: буџетска средства

Процењена вредност: 3.000.000 динара

1. **ПОДРШКА РАЗВОЈУ ПОЉОПРИВРЕДЕ**

|  |  |  |  |
| --- | --- | --- | --- |
| Приоритетни циљ бр. 2 | Индикатор | Почетна вредност | Циљана вредност |
| Број условних грла стоке  | 23.372 | 30.000 |
|  |  |  |
| Обим производње у ратарству, и воћарству (у тонама) | 41.000 7.300 | 45.00012.000 |
| Површина под вишегодишњим засадима (у хектарима) | 1.449  | 1.750 |
| Број основаних задруга пољопривредника  | 0 | 4 |
| Број програма едукације пољопривредника и број наступа на сајмовима и другим манифестацијама | 00 | 1010 |

**Опис приоритетног циља:**

|  |
| --- |
| У општини Мионица пољопривреда је изузетно значајна привредна града. После области индустрије и предузетништва, највећу заступљеност у локалној привреди по броју запослених лица има пољопривредни сектор (608 индивидуалних пољопривредника). Такође, на територији општине налази се 3.457 пољопривредних газдинстава са укупно 8.231 чланова домаћинстава . Општина има видљиве и битне компетитивне предности у пољопривреди у односу на друге општине и градове у Србији. Општина Мионица је високо конкурентна у пољопривредном сектору када је у питању производња воћа, поврћа, живинарство и сточарство. Производња млека и меса и прерада има такође снажан развојни капацитет и подршка овој пољопривредној грани омогућила би још већи удео пољопривреде у привредном успону у будућности. Интерес општине Мионица је да се у потпуности искористи развојни потенцијал локалне пољопривреде, да се повећава пољопривредна производња у свим пољопривредним гранама и да се пружи масивна и циљана подршка пољопривредницима на територији општине. Да би се то остварило потребно је да се елиминишу слабости и недостаци актера у пољопривредној производњи и креирају бољи услови за развој ове области. Као главни проблеми у унапређењу услова за развој пољопривреде детектовани су: застарелост механизације и опреме, недовољни подстицаји за пољопривредну производњу, питање удруживања пољопривредника, непостојање услова за обимнију прераду пољопривредних производа. Општина има јасну намеру да ради реализације овог приоритетног циља донесе неопходна програмска и развојна документа, обезбеди техничку, стручну и финансијску подршку индивидуалним пољопривредницима и пољопривредним газдинствима и инсталира се као стално доступан сервис становништву које живи од прихода у пољопривреди. Циљ је да се повећа пољопривредна производња, да се изграде неопходни прерађивачки капацитети, повећа техничко-технолошка опремљеност газдинстава и креирају услови за сарадњу пољопривредника кроз оснивање и економски исплативо функционисање задруга. Ради реализације овог циља биће уведени специјални подстицаји за различите сврхе и кориснике и реализовани програми помоћи и оспособљавања пољопривредника за промоцију сопствених производа ради повећане продаје и остваривања економских бенефита. Ради остваривања потпунијег реформског приступа и коришћења тржишних шанси намера је да се посебно подржи повећање органске производње воћа и поврћа.  |

**Мере:**

 **2.1 Подршка изградњи прерађивачких капацитета са посебним акцентом на млеко и месо**

Опис мере: У оквиру ове мере општина Мионица ће усвојити и имплементирати Програм подршке у области пољопривредне политике и руралног развоја, што ће представљати значајну иновацију локалног програмског оквира. Мера подразумева увођење техничке и финансијске подршке произвођачима млека и меса у циљу отпочињања прераде наведених производа. Посебан степен подршке општина планира да обезбеди за активности које се односе на удруживање примарних произвођача у циљу заједничке прераде производа. Циљ је стварање додатне вредности и продужавање ланца вредности.

Одговорни субјекат: Општина Мионица – Општинска управа

Временски рок за реализацију мере: средњи (од 3 до 5 година)

Извори финансирања: буџетска средства

Процењена вредност: 10.000.000 динара

 **2.2 Подршка унапређењу положаја и економских шанси пољопривредним газдинствима на територији општине**

Опис мере: Мера подразумева улагање буџетских средстава општине у подизање степена техничке и технолошке опремљености пољопривредних газдинстава, планску модернизацију механизације и осмишљавање и спровођење посебних програма едукације пољопривредника и пољопривредних газдинстава. У оквиру парцијалног циља ове мере да се оствари подизање степена техничке и технолошке опремљености пољопривредних газдинстава планира се стварање услова за набавку нове опреме и механизације (трактори, машине, хладњаче) и унапређење и осавремењавање објеката за смештај (говеда, свиња, живине, као и пољопривредних производа). У оквиру парцијалног циља ове мере да се припреме и реализују програми едукације пољопривредника планира се интензивирање преноса знања и информација кроз чешће контакте са пољопривредним произвођачима, организацију школа за пољопривреднике, приређивање показних вежби на имањима пољопривредника, организовањем огледа и присуством пољопривредника сајмовима и изложбама у организацији општине и других организација и агенција.

Одговорни субјекат: Општина Мионица

Временски рок за реализацију мере: средњи (од 3 до 5 година)

Извори финансирања: буџетска средства

Процењена вредност: 10.000.000 динара

 **2.3** **Подршка оснивању задруга и умрежавању са локалним трговинским радњама и ланцима**

Опис мере: Мера подразумева стварање неопходних услова за оснивање и активирање задруга (удружења земљорадника и пољопривредника) кроз обезбеђивање општинских подстицаја за оснивање задруга. Подршка оснивању и раду задруга оствариће се кроз примену мера руралног развоја и обезбеђивање кредитне подршке. У оквиру ове мере општина Мионица ће задругама обезбедити потребну правну, стручну и техничку помоћ. Такође, општина ће у складу са својим надлежностима и изворним делокругом настојати да подстиче унапређење сарадње и пословно повезивање локалних трговинских радњи и ланаца са задругама у циљу стварања бољих услова за пласман производа задруга и обезбеђивања подршке за њихов пословни раст и развој. Општина ће посебно дизајнирати могуће мере за стимулацију пословне сарадње наведених сегмената пољопривредног и трговинског сектора у локалној заједници.

Одговорни субјекат: Општина Мионица

Временски рок за реализацију мере: кратак (од 1 до 2 године)

Извори финансирања: буџетска средства

Процењена вредност: 2.000.000 динара

**2.4 Подршка расту органске производње воћа и поврћа**

Опис мере: Мера подразумева обезбеђивање средстава, подстицаја и едукативних програма за повећавање обима и количине производње воћа, поврћа и других органских производа од стране пољопривредника и газдинстава на територији општине. У оквиру ове мере биће подржано повећавање површина под интензивним органским засадима воћа и поврћа, повећавање квалитета, количине и разноврсности понуде поврћа и воћа за домаће и инострано тржиште. Интервенције општине у овој области базираће се на обезбеђивању садног и семенског материјала, и спровођењу контроле и сертификације произвођача. Циљ предузимања ове мере поред искоришћавања потенцијала пољопривредних произвођача са територије општине и стварање услова за јачање и диверсификацију локалне пољопривреде је и брига о очувању здравља људи, животиња и животне средине.

Одговорни субјекат: општина Мионица

Временски рок за реализацију мере: средњи (од 3 до 5 година)

Извори финансирања: буџетска средства

Процењена вредност: 3.000.000 динара

**2.5 Подстицаји за промотивне активности**

Опис мере: Мера подразумева обезбеђивање стручне помоћи у увођењу иновација, пласману, маркетингу и развоју непољопривредних делатности намењене пољопривредним произвођачима, сеоском становништву и стручњацима из локалног агро-сектора, као и другим субјектима и лицима из пољопривредних и не-пољопривредних области. Циљ је да се реализацијом ове мере произвођачи, сеоско становништво, локални стручњаци стручно оспособе у областима које мера подразумева, и да стекну вишеструко корисна нова знања и вештине. Две групе активности биће спроведене у оквиру мере: информативне активности: присуство сајмовима, изложбама, манифестацијама, студијска путовања; и активности које се односе на стручно оспособљавање: стицање нових знања и вештина и показне вежбе.

Одговорни субјекат: Општина Мионица

Временски рок за реализацију мере: средњи (од 3 до 5 година)

Извори финансирања: буџетска средства

Процењена вредност: 3.000.000 динара

1. **ПОДРШКА РАЗВОЈУ ТУРИЗМА**

|  |  |  |  |
| --- | --- | --- | --- |
| Приоритетни циљ бр. 3 | Индикатор  | Почетна вредност  | Циљана вредност  |
| Број туриста  | 11.188 | 30.000 |
| Број ноћења  | 54.235 | 100.000 |
| Број нових хотела више категорије | 0 | 4 |

**Опис приоритетног циља:**

|  |
| --- |
| Туристички потенцијали општине Мионица нису довољно искоришћени и поред постојања Туристичке организације и јединствених туристичких атракција и места, конкурентних на регионалном и националном нивоу. Туристи углавном посећују туристичко место Горња Топлица – Бања Врујци (преко 97%) и у последњих десет година није остварен значајнији раст броја туриста који посете Мионицу. Главни разлози за то су: непостојање локалне туристичке политике и стратешких програмских докумената, недовољна улагања у сектор туризма, недовољна развијеност туристичке понуде, непостојање хотела више категорије и низак и не-конкурентан ниво пратећих садржаја значајних за развој општине Мионица као туристичке дестинације (култура, спорт, забава). Циљ општине Мионица је изградња општине као растуће туристичке дестинације на националном тржишту и позиционирање општине као значајне дестинације здравственог, спа, културног и руралног туризма. У функцији остварења овог циља општина ће предузети значајне програмске, регулаторне, инфраструктурне и финансијске активности. Намера је да се благовремено дефинишу развојни циљеви у области туризма, да се унапреди стање објеката, простора, места и атракција, да се креирају нове јединствене и препознатљиве манифестације и атракције. План је да се спроведе децентрализација локалног туризма, односно да се смањи удео места Горња Топлица – бања Врујци у укупној туристичкој посећености општине. Инвестирањем у развој туризма и квалитета и имиџа Мионице као туристичке дестинације оствариће се ре-позиционирање Мионице и обогатити инфраструктура и садржаји доступни туристима. Финални циљ је да туризам постане привредна делатност која има значајан утицај на економски развој општине (кроз повећане приходе од туризма, како општинског буџета тако и локалних субјеката и становништва у сектору туризма) и доприноси увећавању финансијских могућности и капацитета.  |

**Мере:**

 **3.1 Развијање локалне туристичке политике**

Опис мере: Мера подразумева спровођење анализе туристичких ресурса и туристичких потенцијала општине, у циљу идентификације приоритетних праваца, циљева, активности и њихових носилаца када је у питању развој туризма на територији општине Мионица. На основу приоритетних циљева у области туризма, утврђених у Плану развоја општине Мионица за период 2021-2027. година, у сарадњи са експертским организацијама и консултантима, биће израђен Програм развоја туризма општине Мионица за период 2021-2026. године. Мионица ће из сопствених средстава, а у сарадњи са пословним и цивилним сектором у локалној заједници, иницирати израду Стратегије брендирања општине Мионица као туристичке дестинације, у циљу идентификације имиџа и бренда општине и позиционирања општине као туристичке дестинације на домаћем тржишту општина и градова. Приликом израде овог документа планирана је екстерна експертиза и подршка.У оквиру реализације ове мере на годишњем нивоу, у складу са законом утврђеним обавезама, Туристичка организација општине Мионица доносиће годишње програме рада и планове промотивних активности, у складу са стратешким развојним документима у области туризма на националном нивоу.

Одговорни субјекат: Општина Мионица – Општинска управа, у сарадњи са Туристичком организацијом општине

Временски рок за реализацију мере: кратак (до годину дана)

Извори финансирања: буџетска средства

Процењена вредност: 4.000.000 динара

 **3.2 Подршка оснивању нових манифестација**

Опис мере: Мера подразумева спровођење свеобухватне анализе ресурса за креирање манифестација, уобличавање концепата и организационих шема и услова за реализацију манифестација, рад на иновирању постојећих манифестација и организацију манифестација уз јаку подршку општине Мионица и Туристичке организације општине. Циљ реализације ове мере је стварање нових туристичких производа, у до сада запостављеном сегменту развоја локалног туризма и продуктивно тржишно искоришћавање реализације мера које се односе на изградњу нових објеката, атракција и паркова предвиђених Планом развоја.

У оквиру ове мере надлежни органи општине Мионица и Туристичка организација општине спровешће активности у правцу бољег повезивања са окружним и републичким организацијама у области културе, уметности, забаве и другим сегментима од значаја за манифестациони туризам и приступити преговорима и потписивању споразума са струковним организацијама, удружењима грађана и приватним компанијама.

Одговорни субјекат: Општина Мионица; Туристичка организација општине

Временски рок за реализацију мере: средњи (3 до 5 година)

Извори финансирања: буџетска средства; средства пословног сектора; донације

Процењена вредност: 2.000.000 динара

 **3.3 Обезбеђивање услова за изградњу и изградња тематског парка на Равној гори**

 Опис мере: Мера подразумева:

* Обезбеђивање земљишта за изградњу тематског парка на Равној гори кроз куповину земљишта од приватних власника и придруживање земљишту у власништву општине;
* Израду и усвајање неопходних просторних и урбанистичких планова и потребне документације односно пројеката на локацији предвиђеној за изградњу тематског парка;
* Успостављање сарадње у организационом и институционалном облику са заинтересованим представницима пословног сектора, дијаспором, републичким и националним институцијама, фондовима, донаторима и стручним појединцима у циљу креирања прихватљиве финансијске конструкције за изградњу тематског парка;
* Изградњу тематског парка посвећеног српској националној историји са пратећим едукативним и пословним садржајима у циљу стварања туристичке атракције препознатљиве на националном нивоу, која обезбеђује туристички развој Равне горе, као туристичког простора и обезбеђује услове за позиционирање општине Мионица као туристичке дестинације у националним оквирима.

Одговорни субјекат: Општина Мионица

Временски рок за реализацију мере: средњи (3-5 година)

Извори финансирања: буџетска средства, ЈПП модел, донације

Процењена вредност: 120.000.000 динара

 **3.4 Обезбеђивање потребних услова и подршка изградњи етно-насеља на три локације на територији општине (Рибница, Дивчибаре, Мионица)**

Опис мере: Мера подразумева доношење од стране надлежних органа општине потребних урбанистичких и аката просторног планирања, прибављање потребног земљишта за изградњу кроз куповину од приватних лица или компанија и стварање услова за бесплатно прикључење насеља на потребну комуналну инфраструктуру. Изградња етно-насеља планира се у насељима: варош Мионица, Рибница и Дивчибаре. У оквиру ове мере општина Мионица ће приватним лицима понудити путем јавног надметања и конкурса поделу бесплатног земљишта за изградњу типских туристичких етно-кућа из сопствених средстава грађана. Намера је да сва три нова етно-насеља буду изграђена уз поштовање прописаних стандарда у погледу изгледа, материјала, величине индивидуалних кућа и сагласности са генералним амбијенталним оквиром.

Одговорни субјекат: Општина Мионица; ЈКП

Временски рок за реализацију мере: средњи (од 3 до 5 година)

Извори финансирања: буџетска средства; доступни фондови буџета РС

Процењена вредност: 10.000.000 динара

 **3.5 Подршка изградњи нових хотела и проширивању хотелских капацитета на територији општине Мионица**

Опис мере: Мера подразумева подршку општине заинтересованим инвеститорима у области хотелске индустрије за лоцирање изградње хотела на територији општине Мионица. У оквиру ове мере општина Мионица ће кроз обезбеђивање локалних подстицаја и припрему инвеститора за аплицирање за подстицаје доступне од стране националног нивоа власти (субвенције за улагања и за отварање нових радних места), као и кроз обезбеђивање бесплатног земљишта за изградњу нових хотела, настојати да повећа број хотела на територији општине. Генерална оријентација општине биће усмерена ка подршци инвеститорима чија је пословна намера да изграде хотеле рангиране са 4 или 5 звездица. Такође, предност ће имати инвеститори из хотелске индустрије који су заинтересовани и имају неопходно пословно искуство у оснивању и управљању хотелским објектима са термалним водама и изворима термалних вода. Општина Мионица ће у оквиру реализације ове мере посебну пажњу усмерити ка подршци инвеститорима за изградњу два хотела у вароши Мионица, и подстицати интересовање за изградњу хотела у бањи Врујци и на планини Дивчибаре.

Одговорни субјекат: Општина Мионица

Временски рок за реализацију мере: средњи (од 3 до 5 година)

Извори финансирања: буџетска средства; доступни фондови и програми буџета РС

Процењена вредност: 5.000.000 динара

**II**

**РАЗВОЈНА ОБЛАСТ: ДРУШТВЕНИ РАЗВОЈ**

1. **ИЗГРАДЊА ОПШТИНЕ КАО ПРИВЛАЧНЕ ДЕСТИНАЦИЈЕ ЗА НОВЕ РЕЗИДЕНТЕ И ПОДРШКА ПОВЕЋАВАЊУ БРОЈА СТАНОВНИКА ОПШТИНЕ**

|  |  |  |  |
| --- | --- | --- | --- |
| Приоритетни циљ бр. 1 | Индикатор  | Почетна вредност  | Циљана вредност  |
| Број општинских програмских докумената у области политике привлачења нових резидената општине  | 0 | 3 |
| Број нових становника у насељу за породично становање  | 0 | 1000 |
| Број фондова за финансијску подршку повећању наталитета  | 0 | 3 |

**Опис приоритетног циља:**

|  |
| --- |
| Општина Мионица суочава се континуираним неповољним трендовима који се односе на становништво. Број становника у 2018. години према проценама Републичког завода за статистику износио је 13.080 становника, што је за 2.433 становника мање у односу на попис спроведен 2020. године. Присутне су миграције вођене економским мотивима (економске миграције) а и сама структура становништва, старосна, пре свега је изразито неповољна. У структури становништва натполовично доминира становништво старије од 50 година, а удео млађих од 20 година је испод 20% укупног броја становника општине. Такође, општина има и неповољну образовну структуру становништва. До нивоа основног образовања је 58,9% становника старијих од 15 година, а заступљеност становника са вишим и високим образовањем је на нивоу од 5,62%. По општину Мионица је повољна чињеница да је у последњих 20 година унапређена образовна структура становника, смањен број слабије образованих а повећан број становника са вишим степеном образовања. Де-популација и негативни и неповољни трендови старосне структуре су процеси које је потребно зауставити, а недовољно конкурентна образовна структура становништва треба да буде унапређена. Сви напред поменути трендови су у колизији са развојним потребама општине Мионица и угрожавају не само економску перспективу општине већ и на ширем и дугорочнијем плану и физички и егзистенцијални опстанак локалне заједнице. Циљ општине Мионица је да креира услове за мању стопу депопулације (кроз активне мере локалне политике), прилив и насељавање новог становништва (образовном и узрастно потребне категорије: млађе, активније, богатије и образованије не-домицилно становништво) и промоцију општине Мионица као атрактивне дестинације за живот и рад. Ради реализације овог приоритетног циља потребно је израдити и усвојите локалне програмске документе и политику промовисања општине Мионица као компетитивне дестинације за нове резиденте, донети локалне мере које ће сузбити депопулацију и повећати наталитет и донети нови просторни план и реализовати инфраструктурне мере у општинској надлежности у циљу изградње нових урбаних целина са погодностима са живот циљане популације.  |

**Мере:**

**1.1 Развијање локалне политике привлачења нових резидената – становника општине Мионица**

Опис мере: Мера подразумева иницирање, израду и усвајање локалних програмских и акционих развојних докумената у циљу формулисања и спровођења локалне политике привлачења нових резидената на територији општине и повећавања броја становника општине. У оквиру ове мере спровешће се процена могућности општине у овом сегменту локалне политике, идентификовати субјекти одговорни за припрему и реализацију мере и ангажовати екстерне организације, консултантске куће и стручњаци за обликовање политике привлачења нових резидената. Намера је да локални програмски документи буду израђени по узору на примере добрих пракси у области брендирања дестинације као атрактивне за нове резиденте, спроведене у општинама других, суседних земаља са упоредивим контекстима и перформансама (социо-економски оквир, финансијски оквир, популациони оквир и др.). Такође, у оквиру ове мере биће извршене измене локалног правног оквира у циљу хармонизације општинских прописа са усвојеним програмским документима.

Одговорни субјекат: Општина Мионица

Временски рок за реализацију мере: кратак (1 до 2 године)

Извори финансирања: буџетска средства / доступна средства буџета РС

Процењена вредност: 1.000.000 динара

**1.2 Подршка изградњи новог насеља за породично становање**

Опис мере: Мера подразумева обезбеђивање потребних услова за изградњу новог насеља за породично становање у вароши Мионица (израда и усвајање просторних планова и регулационих докумената; подршка прибављању потребних дозвола; утврђивање стандарда и изгледа насеља; обезбеђивање земљишта за изградњу у власништву општине; формулисање пакета подстицаја за изградњу кућа; обезбеђивање неопходних прикључака, инфраструктуре и јавних услуга у надлежности општине у новом насељу). Општина има намеру да реализацијом ове мере подржи стварање луксузног насеља на територији општине за нове становнике општине са високим приходима. Циљ је да до краја важења овог Плана насеље има до 1000 нових резидената општине насељених у новом насељу за луксузно породично становање.

Одговорни субјекат: Општина Мионица; ЈКП

Временски рок за реализацију мере: дуги (до 7 седам година)

Извори финансирања: буџетска средства

Процењена вредност: 5.000.000 динара

**1.3 Подршка младим брачним паровима и стимулисање политике повећања наталитета**

Опис мере: Мера подразумева увођење посебне подршке младим брачним паровима и доношење програма подршке повећавању наталитета на територији општине Мионица. У оквиру дела мере који се односи на посебну подршку младим брачним паровима размотриће се увођење нових подстицаја младим брачним паровима (финансијских и не-финансијских). У оквиру дела мере који се односи на доношење програма, биће иницирана израда и усвајање локалног програма подршке повећавања наталитета. Програм ће садржати сет иновативних мера попут повећавања финансијске подршке породицама са више деце, породицама са првим, другим и трећим дететом, увођење посебних кредитних линија и фондова за породице са одређеним бројем деце, финансирање вантелесне оплодње и др.

Одговорни субјекат: Општина Мионица

Временски рок за реализацију мере: средњи (од 3 до 5 година)

Извори финансирања: буџетска средстава; доступна средства буџета РС

Процењена вредност: 2.000.000 динара

1. **РАЗВИЈЕНИ, ПОСЕЋЕНИ И ИНОВАТИВНИ КУЛТУРНИ САДРЖАЈИ**

|  |  |  |  |
| --- | --- | --- | --- |
| Приоритетни циљ бр. 2 | Индикатор  | Почетна вредност  | Циљана вредност  |
| Број запослених у установама културе  | 14 | 30 |
| Број културних догађаја (на годишњем нивоу) | 60 | 100 |
| Буџет за програмску област: Култура и информисање (део: Култура, у процентима) | 8,30 | 12,50 |

**Опис приоритетног циља:**

|  |
| --- |
| Три установе у области културе немају довољно капацитета за активније и организованије деловање и спровођење значајнијих пројеката у области културе, те је неопходна озбиљнија и одговорнија улога органа општине у стварању услова за развој локалне културе и културне политике. Културна политика на нивоу општине није формулисана и постоји потреба за доношењем програмског документа у овој области. Мионица као локална средина и заједница има низ унутрашњих ресурса (личности, протокола о сарадњи, објеката, национално значајних успомена) који могу бити продуктивно искоришћени за стварање нових културних простора, организацију догађаја, јачање културне димензије општине и туристичку промоцију. Неопходно је да се обезбеде финансијска средства за стварање нових културних простора и објеката, те је план да се изграде: Кућа колубарске битке, Павиљон лепих уметности и споменици познатим личностима из Мионице у области културе (нпр. Милан Ракић, и други). Потребна је озбиљнија подршка установама културе, повећавање броја запослених и утврђивање стандарда за рад у установама културе. Неопходна је и боља координација између општинских власти и установа културе, као и боље повезивање Културног центра са стручним и удружењима уметника и културних стваралаца. Поред тога, општина ће у периоду важења Плана развоја повећати буџет за културу, посебно водећи рачуна да се финансирају нови и савремени пројекти и програми у области културе, који имају потенцијал да буду занимљиви и интересантни локалној популацији и туристима. Развој културне политике, обогаћивање доступних културних садржаја и иновативни приступ развоју локалне културе требају да буду у функцији изградње општине Мионица као дестинације за досељавање нових становника и туристичке дестинације, која нуди јаку културну сцену и димензију.  |

**Мере:**

* 1. **Развијање локалне културне политике**

Опис мере: У оквиру ове мере планирано је спровођење опсежне анализе ресурса општине у области културе и анализе могућности за развој општинске културне понуде. Мера подразумева израду програмског документа у области културе и пратећег акционог плана, прописивање процедура и стандарда у овој области кроз доношење недостајућих локалних аката и припрему оквира за јачање сарадње локалних установа културе са установама, организацијама и појединцима изван територије општине. После усвајања локалних програма, акционих планова и аката у области културе биће креиран неопходни стратешки оквир за финансирање пројеката и програма у области културе.

Одговорни субјекат: Општина Мионица – Општинска управа-ресорно надлежно одељење; установе културе

Временски рок за реализацију мере: кратак (1 до 2 године)

Извори финансирања: буџетска средства

Процењена вредност: 1.500.000 – 2.000.000 динара

* 1. **Подршка развоју установа културе на територији општине Мионица**

Опис мере: Мера подразумева спровођење низа регулаторних и програмских активности и обезбеђивање увећаног и робуснијег буџетског финансирања установа културе на територији општине Мионица у циљу ојачавања локалног културног сектора и изградње компетитивности сваког појединачне установе културе у ширим, регионалним и националним оквирима. У оквиру ове мере обезбедиће се функционализација установа културе кроз сукцесивно повећавање броја запослених, са нагласком на регрутацији млађе образованије и популације са искуством у спровођењу сложенијих културних пројеката; повећање буџетских издвајања за рад установа културе и обезбеђивање буџетских средстава за партиципацију у пројектима које финансирају национални ниво власти, страни фондови и донатори. Посебна пажња у оквиру реализације ове мере биће посвећена проширивању броја програма и повећању активности Центра за образовање и развој Мионица. Намера је да се обезбеде услови и претпоставке да Центар постане регионално и национално препознатљив организатор културних програма, обука, догађаја, конференција и семинара, и да прошири круг тематских активности и циљних група.

Одговорни субјекат: Општина Мионица; установе културе на територији општине Мионица

Временски рок за реализацију мере: средњи (од 3 до 5 година)

Извори финансирања: буџетска средства; доступни фондови буџета РС; доступна средства страних организација и фондова; донаторска средства

Процењена вредност: 1.000.000 динара

* 1. **Изградња нових објеката културе и уметности и подршка постојећим културним догађајима и сталним уметничких поставкама**

Опис мере: Мера подразумева подршку изградњи нових објеката намењених култури и уметности, изградњу споменика знаменитим личностима и јавним радницима из националне и локалне прошлости и стварање услова за креирање нових туристичких производа, места и атракција базираних на личностима и темама из културе. У оквиру ове мере биће изграђена Кућа Колубарске битке и Павиљон лепих уметности. Општина ће подржати активирање и приватизацију комплекса Стара Топлана у циљу стварања новог културно-конгресног центра, са амбицијама које надилазе локално значајне културне и стваралачке оквире. Такође, планирана је изградња споменика Милану Ракићу и другим значајним књижевним ствараоцима, уз спровођење консултација локалних установа културе и стручњака из области књижевности и књижевних наука. У оквиру ове мере биће подржани пројекти постављања сталних изложба слика и легата Слободана Јевтића Пулике.

Одговорни субјекат: Општина Мионица; установе културе

Временски рок за реализацију мере: средњи (од 3 до 5 година)

Извори финансирања: буџетска средства; пројекти ЈПП

Процењена вредност: 50.000.000 динара

1. **УНАПРЕЂЕЊЕ УСЛОВА ВАСПИТАЊА И ОБРАЗОВАЊА**

|  |  |  |  |
| --- | --- | --- | --- |
| Приоритетни циљ бр. 3 | Индикатор  | Почетна вредност  | Циљана вредност  |
| Број деце уписаних у ПУ  | 335 | 450 |
| Број деце уписаних у основну и средњу школу  | 1160  | 1300 |
| Број деце са сметњама у развоју уписаних у основне и средњу школу  | 5 | 15 |

**Опис приоритетног циља:**

|  |
| --- |
| На територији општине Мионица постоји једна ПУ у градском насељу а обухват деце предшколским образовањем је 22,2% код деце од 0 до 3 године и 73.1% код деце преко 3 године. Предшколски програм похађа 116 деце, а ПУ ”Невен” васпитава укупно 335 деце. Преко капацитета ПУ ”Невен” примљено је 61 дете, а 16 није уписано због недовољних капацитета установе. Више од половине родитеља плаћа пуну цену боравка деце у ПУ (60%). Када је у питању основно образовање постоје две матичне школе (једна у градском насељу, друга у руралном подручју) и 14 подручних одељења. Нето стопа обухвата основним образовањем је на нивоу од 94,9%, а стопа завршавања основне школе је 85,9%. У средњу школу је уписан укупно 180 ученика. Стопа одустајања од средњег образовања је на нивоу од – 2%, у општини постоје само стручни образовни профили, не и Гимназија. Основним и средњим образовањем на територији општине, у основним и средњој школи, обухваћено је само 5 деце са сметњама у развоју и инвалидитетом, и то свих 5 деце на нивоу основног образовања. Ради реализације овог приоритетног циља општина Мионица ће уложити напоре и обезбедити средства за реконструкцију ПУ, основних и средње школе, и створити амбијент за остваривање квалитетније наставе кроз улагање у наставна средства и опрему. Посебно ће бити подржан рад ученичких парламената. Општина ће уложити напоре и средства у повезивање основних и средње школе са школама у непосредном суседству, финансирати потребе школа у остваривању сарадње и подржати умрежавање локалних представника пословног и цивилног сектора са средњом школом. Ради реализације визије општине Мионица и овог приоритетног циља општина ће стално радити на подизању квалитета предшколског васпитања и образовања, основног и средњег образовања како би се повећао обухват деце предшколским васпитањем, основним и средњем образовањем. Реализација овог приоритетног циља у значајном мери зависиће и од реализацију других приоритетних циљева из овог плана, а пре свега циљева који се односе на унапређење омладинске политике, шанси за младе и реализацију пројеката који се односе на унапређење и изградњу инфраструктуре за спорт на територији општине (изградња спортских хала, базена и терена за спорт).  |

**Мере:**

* 1. **Реконструкција Предшколске установе ”Невен”**

Опис мере: Мера подразумева спровођење реконструкцијe ПУ ”Невен” у циљу изградње додатних просторних капацитета односно проширивање постојећих грађевинских капацитета објекта. Ради изградње додатних просторних капацитета ПУ ”Невен” општина ће финансирати припрему неопходне техничке документације (Идејно решење, ПГД и ПЗИ) и спровођење техничке контроле, као и реконструкцију објекта ПУ.

Одговорни субјекат: Општина Мионица

Временски рок за реализацију мере: средњи (3-5 година)

Извори финансирања: буџетска средства; средства фондова Европске уније; донаторска средства

Процењена вредност: 80.000.000 динара

* 1. **Повећање обухвата деце предшколским образовањем**

Опис мере: Мера подразумева изградњу стимулативнијег амбијента за повећавање обухвата деце предшколским образовањем кроз општинску кампању уписа деце у предшколску установу, стварање услова за смањивање цене услуга ПУ, увођење организованог превоза деце до и од ПУ, модернизацију и атрактивизацију парка и справа за игру деце. У оквиру ове мере општина Мионица ће размотрити увођење подстицаја за породице и појединце (родитеље) који користе јавну услугу предшколске установе.

Одговорни субјекат: Општина Мионица

Временски рок за реализацију мере: средњи (3-5 година)

Извори финансирања: буџетска средства

Процењена вредност: 5.000.000 динара

**3.3 Реконструкција основних и средњих школа и унапређење услова рада и школовања**

Опис мере: Мера подразумева спровођење реконструкције основне и средње школе у вароши Мионица и основне школе у Бањи Врујци. Такође, у оквиру ове мере биће предузете активности на унапређењу услова рада наставника и школовања деце кроз модернизацију просторних капацитета, увођење савремене опреме, подршку раду ученичких парламената и стварање услова за квалитетније спровођење не-наставних активности (културни, едукативни, спортски садржаји).

Одговорни субјекат: Општина Мионица

Временски рок за реализацију мере: средњи (3-5 година)

Извори финансирања: буџетска средства

Процењена вредност: 150.000.000 динара

1. **УНАПРЕЂЕЊЕ СОЦИЈАЛНЕ ПОЛИТИКЕ И СОЦИЈАЛНЕ ЗАШТИТЕ**

|  |  |  |  |
| --- | --- | --- | --- |
| Приоритетни циљ бр. 4 | Индикатор  | Почетна вредност  | Циљана вредност  |
| Број зграда – објеката које су изграђене за потребе рада Центра за социјални рад општине Мионица  | 0 | 1 |
| Број корисника услуга социјалне заштите  | 100 | 200 |
| Број услуга социјалне заштите  | 1 | 2 |

**Опис приоритетног циља:**

|  |
| --- |
| Општина Мионица није самостални субјекат у креирању локалне политике социјалне заштите, већ у значајној мери зависи од општина са којима је пре скоро четрдесет година основала Заједнички Центар за социјални рад ”Солидарност”. Ова чињеница значајно ограничава деловање општине у области социјалне политике и планирање услуга, активности и буџета за социјалну заштиту. Становницима Мионице на располагању је једна услуга социјалне заштите (помоћ у кући) коју користи 100 лица а пружају је 5 лиценцираних лица (неговатељица). Финансирање услуге се кроз пројекте ЕУ, уз партиципацију општине Мионица. У 2020. години буџетска издвајања за социјалну заштиту износила су 3,41% буџета општине. Општина средствима локалног буџета финансира накнаде за социјалну заштиту, програме Црвеног крста, једнократну помоћ, услугу помоћ у кући и потребе особа са инвалидитетом. Општинска канцеларија Заједничког центра за социјални рад ”Солидарност” нема довољан број запослених и потребне капацитете за квалитетније остваривање захтевнијих циљева локалне социјалне политике. Канцеларија се налази у релативно скученом и недовољно условном објекту те постоји потреба за изградњом новог објекта. Ради реализације овог приоритетног циља неопходно је да се донесе одлука о иступању општине из Заједничког центра за социјални рад ”Солидарност” и да се оснује нови Центар за социјални рад, од стране општине. Потребно је да се унапреде радни и просторни услови за Центар за социјални рад општине Мионица и да се обезбеде адекватни услови за пружање услуга различитим категоријама корисника услуга Центра за социјални рад. Од решавања овог питања у значајној мери ће зависити могућности општине да креира и самостално спроводи и унапреди локалну политику социјалне заштите. Постоји снажна опредељеност општине Мионица да се изгради нови објекат Центра за социјални рад, и да се кроз усвајање локалних програмских документа дефинише локална политика у области социјалне заштите. Циљ је и да се увећа број стручног кадра у установи социјалне заштите, да се повећа број доступних услуга социјалне заштите и предузму мере и активности у правцу унапређења доступности услуга социјалне заштите на целој територији општине. Ради остварења овог приоритетног циља општина Мионица ће планирати и обезбедити повећавање буџетских издавајања за социјалну заштити, унапредити сарадњу са ресорним министарством надлежним за ову област и обучити запослене да активније подносе предлоге пројеката за финансирање код иностраних субјеката (ЕУ, међународне огранизације, регионалне организације, донатор, посебни фондови и сл.). |

**Мере:**

* 1. **Оснивање Центра за социјални рад општине Мионица и развијање локалне политике у области социјалне заштите**

Oпис мере: Неопходно је донети Одлуку о оснивању Центра за социјални рад општине Мионица, ради самосталног креирања локалне социјалне политике и квалитетнијег пружања услуга социјалне заштите на територији општине. У оквиру ове мере, поред оснивања Центра за социјални рад (ЦзСР), општина ће израдити и усвојити локалне стратешке документе у области социјалне политике (програми, акциони планови, одлуке и правилници), у циљу дефинисања циљева, мера и стандарда пружања услуга социјалне заштите на територији општине Мионица.

Одговорни субјекат: Општина Мионица

Временски рок за реализацију мере: средњи (3-5 година)

Извори финансирања: буџетска средства

Процењена вредност: 200.000 динара

* 1. **Проширење пружања постојећих услуга социјалне заштите : услуга помоћ у кући и увођење услуге персонални асистент**

Опис мере: У оквиру ове мере, Центар за социјални рад општине Мионица обезбедиће услове за повећавање броја корисника дневне услуге у заједници : помоћ у кући. Намера је да се број корисника ове услуге са 40 повећа на 120 корисника услуге. У оквиру спровођења ове мере биће извршене потребне анализе и процене које се односе на избор корисника услуга – физичких лица без редовне помоћу у активностима дневног живота, неге и надзора. Након извршеног избора лица – нових корисника, општина Мионица ће из сопствених средстава запослити стручна и лиценцирана лица за пружање услуге помоћ у кући. Такође, у оквиру ове мере, ЦзСР донеће одлуку о увођењу услуге персонални асистент и обезбедити услове за реализацију услуге намењене особама са инвалидитетом (запослени, деца, старија лица). Општина ће из сопствених средства финансирати обавезе које се односе на лиценирање одређеног броја лица за обављање послова персонални асистент (потребне дозволе, стручна пракса, сертификација, израда интерних аката).

Одговорни субјекат: Општина Мионица – Центар за социјални рад

Временски рок за реализацију мере: средњи (од 3 до 5 година)

Извори финансирања: буџетска средства; средства донатора и фондова

Процењена вредност: 7.000.000 динара

* 1. **Изградња зграде Центра за социјалне рад и комплекса за пружање услуга социјалне заштите : дневни смештај, нужни смештај жртава насиља и Народна кухиња**

Опис мере: Општина Мионица има намеру да на земљишту у власништву општине изгради мултифункционални и вишеприлазни објекат – нову зграду Центра за социјални рад, која треба да обезбеди две основне функције: комфоран и квалитетан рад запослених са корисницима услуга социјалне заштите и практично спровођење услуга које пружа Центар за социјални рад. Планирано је да се зграда изгради на начин који омогућава одвојено пружање следећих услуга: дневни смештај лица у потреби; нужни смештај жртава насиља (породичног, вршњачког, сексуалног и др.) и пружање услуга Народне кухиње. Нова зграда ЦзСР биће изграђена у вароши Мионица, на земљишту у власништву општине, у насељеном месту: село Мионица.

Одговорни субјекат: Општина Мионица

Временски рок за реализацију мере: средњи (од 3 до 5 година)

Извори финансирања: буџетска средства

Процењена вредност: 50.000.000 динара

1. **ПОДРШКА ОМЛАДИНИ, РАЗВОЈУ СПОРТА И РЕКРЕАЦИЈЕ**

|  |  |  |  |
| --- | --- | --- | --- |
| Приоритетни циљ бр. 5 | Индикатор  | Почетна вредност  | Циљана вредност  |
| Број усвојених јавних политика – локалних програмских докумената  | 0 | 2 |
| Број нових спортско-рекреативних објеката  | 0 | 4 |
| Број доступних програма за младе  | 3 | 6 |

**Опис приоритетног циља:**

|  |
| --- |
| Општина Мионица је у претходних неколико година била фокусирана на обезбеђивање подршке развоју спорта и рекреативних садржаја, али у недовољној мери услед ограничења која су произилазила из мањка буџетских средстава. На територији општине постоји 15 клубова (11 фудбалских), два спортска савеза, 120 активних спортиста – сениора и 230 активних спортиста млађих од 18 година. Када је у питању спортска инфраструктура на територији општине се налази: 8 фудбалских терена, 2 затворена кошаркашка терена, 6 кошаркашких терена на отвореном простору, 3 базена на отвореном и базени у власништву хотела у Бањи Врујци. Укупна издвајања за програмску област: Развој спорта и омладине, у протекле три године значајно су се смањивала ( са 15,5% укупне расходне стране општинског буџета, у 2018. години, преко 8,48% у 2019. години до 6,59% расходне стране буџета из 2020. године). Највише средстава било је усмерено ка подршци локалним спортским организацијама, удружењима и савезима ( просечно око 10,0 милиона динара годишње), а спорадично су финансирани други спортски догађаји и манифестације (клизалиште, бициклистичке трке, ауто-рели). Средства намењена подршци посебним програмима у области спорта била су на ниском нивоу. Најзначајнији реализовани капитални пројекат је завршетак изградње Спортске хале, кроз коришћење трансферних средстава (101,15 милиона динара). У Општинској управи општине не постоји лице задужено за развој спорта, а Спортски центар Мионица има пет запослених и управља спортском инфраструктуром и објектима у власништву општине. У области омладинске политике и унапређивање шанси за младе, финансирање је такође било на ниском нивоу. Фокус финансирања био је усмерен на задовољавање спортских и рекреативних потреба, а обезбеђено је и финансирање програма запошљавања и преквалификације младих, у складу са потребама тржишта рада. Посебно је проблематично што је за спровођење омладинске политике било намењено тек између 1% и 2% буџета у оквиру програма: Развој спорта и омладине. Такође, општина нема функционалну Канцеларију за младе, са довољним бројем запослених лица, већ само координатора. У области спорта и омладине нема важећих програмских докумената, чиме је процес планирања и реализације активности значајно отежан. У раније важећем локалном програмском документу (Програм развоја спорта општине Мионица за период 2015-2018. године) визија развоја спорта била је дефинисана на адекватан начин: ”Општина Мионица је признати спортско-рекреативни центар у Србији са развијеном спортском инфраструктуром и програмима у области спортског туризма и рехабилитацији спортиста у Мионици”. Ова визија развоја општине Мионица у области спорта и рекреације је и даље актуелна и у општини постоје развојни услови и потенцијали за њену пуну реализацију. Такође, општина Мионица нема усвојени програмски документ у области омладинске политике и не постоје планови за ојачањавање организациони услова за активнију улогу општине у овом значајном друштвеном сегменту. План општине Мионица у наредном периоду је да се унапреди спортска инфраструктура на територији општине, да се спорт и рекреација, као значајне супортативне области за развој туризма унапреде у сегментима у којима постоје видљиви потенцијали и да се кроз инвестиције у инфраструктуру креирају боље карактеристике општине као дестинације спортског туризма. Први корак у овом процесу је ојачавање ресорно одговорних локалних организација и доношење локалних програма развоја. За реализацију овог приоритетног циља од посебне важности је креирање функционалне и кадровски опремљена Канцеларије за младе, утврђивање надлежних лица унутар општине за развој и бригу о спорту и издвајање значајнијих буџетских средстава за развој спорта и омладине, као и унапређење сарадње општине са другим актерима од значаја за унапређење спорта и омладинске политике (школе, приватни сектор, хотелска индустрија, цивилно друштво, медији).  |

**Мере:**

**5.1 Успостављање и спровођење локалне политике у области спорта и омладине**

Опис мере: У оквиру ове мере општина Мионица ће предузети активности у правцу израде и усвајања локалних програмских докумената у области спорта и омладинске политике, реализовати активности и мере предвиђене усвојеном документима, а посебно у областима које се односе на унапређење спортске инфраструктуре, реализацију пројеката од значаја за школски спорт, спортски туризам и рекреацију, програме стварања подстицајног окружења за младе, запошљавања и едукације младих на територији општине. Локални програмски документи биће израђени на основу важећих националних докумената и стратегија у ресорним областима.

Одговорни субјекат: општина Мионица

Временски рок за реализацију мере: кратак (1 до 2 године)

Извори финансирања: буџетска средства

Процењена вредност: 200.000 динара

**5.2 Изградња затвореног базена**

Опис мере: Мера подразумева изградњу затвореног базена у вароши Мионица (површине 300 м2), којим ће управљати Спортски центар општине Мионица. Затворени базен биће намењен за коришћење деци, ученицима основних и средњих школа и комерцијалним корисницима. Затворени базен биће изграђен на парцели у власништву општине (поред Средње школе) и право првенства у коришћењу имаће деца школског узраста.

Одговорни субјекат: општина Мионица

Временски рок за реализацију мере: кратак (1 до 2 године)

Извори финансирања: буџетска средства

Процењена вредност: 300.000.000 динара

* 1. **Изградња нових спортских хала**

Опис мере: У оквиру ове мере, општина Мионица ће предузети активности (регулаторне, организационе и инфраструктурне) ради обезбеђивања парцела, припреме документације и изградње две нове спортске хале на територији општине. Спортске хале биће изграђене у вароши Мионица и Бањи Врујци. Обе спортске хале биће мулти-функционалног карактера и у власништву општине.

Одговорни субјекат: општина Мионица

Временски рок за реализацију мере: средњи (3 до 5 година)

Извори финансирања: буџетска средства

Процењена вредност: 150.000.000 динара

* 1. **Изградња Цикло куће**

Опис мере: Мера подразумева изградњу објекта: Цикло кућа, који ће својом структуром и просторним капацитетима омогућити боравак бициклиста и едукативне активности (сусрете, радионице) у области спортског и рекреативног бициклизма. Поред објекта Цикло кућа, у оквиру ове мере биће изграђене бициклистичке чекаонице, сетови за бицикле и путокази за бициклисте. Цикло кућом ће управљати Спортски центар општине или Туристичка организација општине Мионица.

Одговорни субјекат: општина Мионица; Спортски центар

Временски рок за реализацију мере: средњи (3 до 5 година)

Извори финансирања: средства буџета РС, буџетска средства

Процењена вредност: 20.000.000 динара

**Мере изван приоритетних циљева у развојној области:**

1. **Адаптација и реконструкција Центра за рехабилитацију у Бањи Врујци**

Опис мере: У оквиру ове мере биће спроведене активности у циљу адаптације и реконструкције објекта Центра за рехабилитацију, проширивања просторних капацитета, модернизација амбуланте и прилагођавање потребама лица са сметњама у развоју и хендикепираним лицима. Адаптација и реконструкција објекта биће спроведена на начин да омогући и рад Дома здравља на подручју бање Врујци.

Одговорни субјекат: општина Мионица

Временски рок за реализацију мере: средњи (од 3 до 5 година)

Извори финансирања: буџетска средстава

Процењена вредност: 80.000.000 до 100.000.000 динара

**III**

**РАЗВОЈНА ОБЛАСТ: УРБАНИ РАЗВОЈ И ЗАШТИТА ЖИВОТНЕ СРЕДИНЕ**

1. **УНАПРЕЂЕЊЕ УРБАНОГ АМБИЈЕНТА И ЛОКАЛНЕ ПУТНЕ ИНФРАСТРУКТУРЕ**

|  |  |  |  |
| --- | --- | --- | --- |
| Приоритетни циљ бр. 1 | Индикатор  | Почетна вредност  | Циљана вредност  |
| Број нових и реконструисаних урбаних просторних целина у центру општине  | 0 | 5 |
| Изграђени и реконструисани тротоари (у км)  | 0 | 5 |
| Број изграђених км нове путне инфраструктуре  | 0 | 10 |

**Опис приоритетног циља:**

|  |
| --- |
| Општина Мионица суочава се са изазовом креирања урбаног изгледа места и обезбеђивања већег степена безбедности у саобраћају и мирнијег амбијента, посебно у центру општине – вароши Мионица, имајући у виду да магистрални путеви, који нису у надлежности општине пролазе кроз центар општине. У претходном периоду нису, изузев спорадичних и недовољно великих, забележене инвестиције, усвајани планови и реализовани програми који драстично мењају изглед центра општине и функционализују потребе становника овог дела општине, посетилаца и инвеститора. Такође, нису спроведене иницијативе или реализоване активности у правцу измештања магистралног пута из центра општине и изградње обилазнице око општине која би у значајној мери обезбедила једноставнији приступ локацијама изван општине и растеретила локални саобраћај. Општина Мионица нема важећи просторни план и није заокружила локални систем урбанистичких прописа. Општина Мионица је снажно опредељена да се центар вароши Мионица, као средиште друштвеног, културног и политичког живота трансформише у модерну просторну целину, савремено дизајнирану, са садржајима који одговарају, у амбијенталном и функционалном смислу, развојним потребама општине. Ради реализације овог приоритетног циља општина Мионица ће иницирати измене просторних аката у надлежности општине и прилагодити центар вароши савременим потребама становника општине. Планирано је да реализацији овог приоритетног циља допринесу пројекти реконструкције трга, парка и пешачке зоне у центру општине, изградња тротоара и бициклистичких стаза и постављање дрвореда. Намера је да будући изглед центра општине буде савремен, јединствен, пријатан и разнолик. Општина ће приоритизовати пројекат изградње обилазнице око Мионице водећи рачуна о очувању центра града, растерећењу локалног саобраћаја и повећању безбедности становника општине.  |

**Мере:**

* 1. **Реконструкција центра општине Мионица**

Опис мере: Мера подразумева спровођење реконструкције трга, парка и пешачке зоне у центру вароши Мионица у циљу стварања новог, модернизованог амбијента у центру Мионице. Предвиђене су интервенције на три амбијенталне целине: градски парк са спомеником Устаницима Колубарске кнежевине, парк игралиште са фонтаном и плато са спомеником војводи Живојину Мишићу. Израђено је Идејно решење реконструкције и у оквиру ове мере биће припремљена неопходна пројектна документације и прибављене потребне дозволе. Намера је да се кроз интеграцију постојећих вредности и нових структура креира занимљив, удобан и пријатан амбијент у центру вароши Мионица. План је да се не мења основна идентитетска структура и симболика центра вароши.

Одговорни субјекат: Општина Мионица

Временски рок за реализацију мере: средњи (3 до 5 година)

Извори финансирања: буџетска средства; задуживање - кредит

Процењена вредност: 200.000.000 до 300.000.000 динара

* 1. **Унапређење урбаног амбијента у функцији задовољства грађана кроз изградњу нових тротоара, дрвореда и бициклистичких стаза**

Опис мере: Мера подразумева изградњу нових и поправку постојећих тротоара, постављање дрвореда и изградњу бициклистичких стаза у вароши Мионица и бањи Врујци, као и повезивање вароши Мионица и бање Врујци путем изградње нових бициклистичких стаза. План је да се изграде нови тротоари у дужини од 1км, да се изврши реконструкција постојећих тротоара у периоду од три године и да се поставе дрвореди у укупној дужини од 1км (200 стабала). Планира се изградња двосмерне бициклистичке стазе од вароши Мионица до Бање Врујци (9,6 км) и стазе унутар бање Врујци, по изради процене потреба.

Циљ је да се кроз улагање у изглед, функционалност и лаку доступност и повезаност два најразвијенија и саобраћајно најфреквентнија дела општине (варош Мионица и бања Врујци) унапреди урбани квалитет Мионице као места које привлачи нове резиденте и Мионице као туристичке дестинације која улаже значајне напоре у изградњу своје компетитивне позиције на туристичком тржишту места.

Одговорни субјекат: Општина Мионица, ЈКП

Временски рок за реализацију мере: средњи (до 3 до 5 година)

Извори финансирања: буџетска средства; средства доступних фондова

Процењена вредност: 100.000.000 динара

* 1. **Изградња обилазнице око вароши Мионица**

Опис мере: Мера подразумева предузимање активности и припрему документације за изградњу обилазнице и изградњу и прикључење обилазнице регионалном саобраћајном коридору. У складу са Планом детаљне регулације општине, обилазница око вароши Мионица била би изграђена у дужини од 10 км и лако доступна из центра вароши Мионица (удаљеност : 1 км). Мера подразумева и израду Студије изводљивости и пројекта за изградњу, као и процену и избор адекватног оквира за финансирање.

Одговорни субјекат: Општина Мионица; ЈКП

Временски рок за реализацију мере: средњи (од 3 до 5 година)

Извори финансирања: доступни фондови буџета РС

Процењена вредност: 200.000.000 динара

* 1. **Успостављање система даљинског грејања за јавне установе и домаћинства на територији општине**

Опис мере: Мера подразумева прикључивање јавних установа (школа, предшколске установе, Општинске управе, полиције, цркве и др.) и грађана у вароши Мионица на изграђени даљински систем грејања – дистрибутивну мрежу нове топлане на биомасу.

Одговорни субјекат: Општина Мионица – ЈКП ”Водовод и канализација”

Временски рок за реализацију мере: кратак (1 до 2 године)

Извори финансирања: средства буџета РС – Канцеларија за јавна улагања Владе РС

Процењена вредност: 35.000.000 динара

1. **УНАПРЕЂЕЊЕ УПРАВЉАЊА ОТПАДНИМ ВОДАМА**

|  |  |  |  |
| --- | --- | --- | --- |
| Приоритетни циљ бр. 2 | Индикатор  | Почетна вредност  | Циљана вредност  |
| Број корисника покривених услугом одвођења отпадних вода | 1500 | 3000 |
| Број прикључака на мрежу фекалне канализације  | 520 | 2971 |
| Број постројења за пречишћавање отпадних вода  | 0 | 2 |

**Опис приоритетног циља:**

|  |
| --- |
| Општина Мионица се суочава са озбиљним проблемима у области управљања отпадним водама. Непречишћена отпадне воде из домаћинстава и индустрије се изливају у реку Рибницу (технолошке отпадне воде) и друге мање реке, што проузрокује загађење површинских токова и подземних вода, чиме се нарушава животна средина на територије општине и здравље становника општине. Количина прикупљене отпадне воде домаћинстава је 66.187 м3 на годишњем нивоу а количина прикупљене отпадне воде индустрије и других комерцијалних прикључака на мрежу износи 10,480 м3 на годишњем нивоу. На територији општине не постоје постројења за пречишћавање отпадних вода.Систем канализације је сепаратни а дужина мреже атмосферске канализације износи 8 км. Озбиљан проблем општине је лоша комунална опремљеност, загађење средине, велики и велики број несанитарних септичких јама. Ради реализације овог приоритетног циља општине Мионица ће самостално, у сарадњи са националним нивоом власти, преко доступних предприступних фондова Европске или прибављањем средстава на тржишту (кредит, ЈПП) инвестирати у системе за пречишћавање отпадних вода и изградњу мреже фекалне канализације у најзначајнијим развојним територијалним целинама општине. Улагањем у наведене системе повећава се степен комуналне опремљености и заштите животне средине на територији општине, ниво задовољства становника квалитетом јавних комуналних услуга и ниво атрактивности Мионице као инвестиционе дестинације и дестинације за нове резиденте, од чега у великој мери зависе крајњи домети општине у реализацији визије општине и приоритетних циљева утврђених Планом развоја.  |

**Мере:**

* 1. **Изградња постројења за пречишћавање отпадних вода у бањи Врујци и вароши Мионица**

Опис мере: Приоритет је изградња два колектора: у вароши Мионица и у бањи Врујци. У оквиру ове мере биће припремљена пројектно-техничка документација и прибављене потребне дозволе за изградњу два постројења за пречишћавање отпадних вода (локацијски услови, грађевинске дозволе). Општина ће обезбедити део средстава за финансирање изградње постројења и планира да недостајући део средстава обезбеди из других доступних извора (средства републичког буџета, фондови Европске уније у оквиру програма за заштиту животне средине).

Одговорни субјекат: Општина Мионица, ЈКП

Временски рок за реализацију мере: средњи (од 3 до 5 година)

Извори финансирања: буџетска средства; средства буџета РС; средства фондова Европске уније

Процењена вредност: 400.000.000 динара

* 1. **Изградња фекалне канализације у бањи Врујци и вароши Мионица**

Опис мере: Мера подразумева изградњу и прикључење на мрежу фекалне канализације три подручја општине: варош Мионица, село Мионица и Бања Врујци. Приоритет у оквиру ове мере је изградња канализационе мреже у урбаним деловима општине, која ће омогућити прикључење 2.541 домаћинства на новоизграђену мрежу. У оквиру ове мере биће предузете активности на припреми неопходне документације, изградњи главног колектора, изградњу секундарне мреже у насељима и прикључење постојећој канализационој мрежи на територији општине. Реализацијом ове мере елиминише се могућност појаве заразних болести, смањује загађење животне средине и обезбеђује квалитетније пружање локалне комуналне услуге.

Одговорни субјекат: Општина Мионица; ЈКП

Временски рок за реализацију мере: кратак (1 до 2 године)

Извори финансирања: буџетска средства

Процењена вредност: 400.000.000 динара

1. **МОДЕРНИЗАЦИЈА ВОДОВОДНЕ МРЕЖЕ**

|  |  |  |  |
| --- | --- | --- | --- |
| Приоритетни циљ бр. 3 | Индикатор  | Почетна вредност  | Циљана вредност  |
| Број домаћинстава прикључених на општинску водоводну мрежу | 3.340  | 5.500 |
| Губици воде у општинској водоводној мрежи (у процентима)  | 71 | 10 |
| Број становника који користи индивидуалне водоводне системе (у процентима у односу на укупан број становника општине) | 48 | 25 |

**Опис приоритетног циља:**

|  |
| --- |
| Услуга снабдевања водом не обухвата целокупно становништво општине Мионица, већ 5.666 домаћинстава (око 12.000 становника) и 300 правних лица и предузетника. Изражено у процентима водом из локалног водоводног система снабдева се 58% становништва, док чак 42% становништва користи индивидуалне водоводне системе. Мрежа је дуга 308 км, током године бележи се више од 2.000 кварова. Локална водоводна мрежа не испуњава савремене стандарде у погледу материјала и квалитета мреже због присуства азбестно-цементног цевовода у дужини од 75км. Битан проблем је и лоша хигијенско-санитарна контрола индивидуалних изворишта воде, за становнике који немају приступ локалној водоводној мрежи. Губици воде износе укупно 71%. Ради реализације овог приоритетног циља општина Мионица планира да инвестира значајна средства у реконструкцију водоводне мреже, проширење капацитета водоводне мреже и смањивање броја домаћинстава који се снабдевају водом са индивидуалних извора. Намера општине је да реализацијом овог приоритетног циља унапреди доступност, ниво и квалитет пружања основних комуналних услуга, како би се сегмент тврде инфраструктуре, значајне за реализацију других приоритетних циљева и визије развоја општине Мионица, развио на начин да не буде сметња изградњи општине као пожељне инвестиционе, туристичке и дестинације за усељавање нових становника. Улагањем у имплементацију планираних мера у оквиру овог приоритетног циља остварује се већи степен задовољства корисника ове комуналне услуге у локалном становништву.  |

**Мере:**

**3.1 Реконструкција и модернизација водоводне мреже у циљу повећавања капацитета и безбедности мреже**

Опис мере: У оквиру ове мере извршиће се реконструкција и модернизација водоводне мреже кроз предузимање активности на потпуној елиминацији азбестног цевовода из водоводне мреже у циљу испуњавања стандарда безбедности и стварања услова за здравствену, хигијенску и санитарну исправност воде. У оквиру ове мере предузеће се и активности на смањивању губитака воде из водоводне мреже са тренутних 71% губитака на прихватљивих 10% губитака воде.

Такође, кроз изградњу нових цевовода и прикључење нових корисника биће повећан капацитет водоводне мреже односно број домаћинстава из општине Мионица прикључених на водоводну мрежу.

Одговорни субјекат: Општина Мионица; ЈКП

Временски рок за реализацију мере: средњи (од 3 до 5 година)

Извори финансирања: буџетска средства; пројекат ЈПП

Процењена вредност: 300.000.000 динара

1. **ОДРЖИВО УПРАВЉАЊЕ ЧВРСТИМ ОТПАДОМ**

|  |  |  |  |
| --- | --- | --- | --- |
| Приоритетни циљ бр. 4 | Индикатор  | Почетна вредност  | Циљана вредност  |
| Домаћинства обухваћена услугом сакупљања и одношења комуналног отпада (у процентима) | 38,8 | 65 |
| Број сметлишта  | 35 | 10 |
| Број постављених зелених знакова – еколошке сигнализације  | 0 | 100 |

**Опис приоритетног циља:**

|  |
| --- |
| Општина Мионица је у претходном периоду занемарила управљање отпадом, укључујући и чврсти отпад те је планирано да се реализацијом овог приоритетног циља унапреди стање и квалитет животне средине. Само 38,8% домаћинстава је обухваћено пружањем услуге сакупљања и одношења комуналног отпада а обухват територије на којој се обезбеђује ова услуга је још нижи (15,68%). Отпад организовано скупља ЈКП, надлежно за отпад. Највећи број насеља уопште нема приступ овој локалној комуналној услузи (рурална подручја, села). Половина корисника услуге сакупљања и одношења комуналног отпада је у централном општинском подручју, у вароши Мионица. Оваква ситуација довела је до изузетно великог броја сметлишта. На подручју општине нема опасног отпада. Постоји и озбиљан проблем коришћења средстава буџетског фонда за заштиту животне средине. Ради реализације овог приоритетног циља и предузимања сериознијих захвата у области животне средине, општине Мионица планира да унапреди систем одношења смећа, да услуга учини доступнијим у већем броју насеља и да се спроведе на квалитетнији начин. Предузеће се и активности на реализацији програма едукације локалног становништа и подизања свести о значају одговорног поступања према животној средини. Такође, као једна од регулаторних активности планира се успостављање политике награђивања за одговорно понашање и одлагање отпада, а у централним урбаним зонама и туристичким местима поставиће се атрактивна зелена – еколошка сигнализација. У периоду важења Плана развоја општине, општина Мионица ће настојати да активно тражи начине за учешће у ширим регионалним пројектима изградње депоније.  |

**Мере:**

* 1. **Унапређење система одношења смећа и увођење еколошке сигнализације**

Опис мере: Мера подразумева набавку два додатна возила за одношење смећа и постављање 80 нових контејнера за одлагање смећа на фреквентним локацијама у вароши Мионица, бањи Врујци, планини Дивчибаре и месним заједницама у руралним подручјима општине са највећим бројем становника. На овај начин обезбеђује се унапређење доступности услуге одношења смећа, у функцији задовољавања потреба грађана, стварања чистијег животног окружења у функцији развоја туризма и сузбијања дивљих депонија у руралним подручјима општине.

У оквиру ове мере, биће предузете и активности на осмишљавању и постављању атрактивне еколошке сигнализације, односно еко-знакова који грађане општине, туристе и пословне људе обавештавају о близини, доступности и типу објекта за одлагање смећа. Еколошка сигнализација биће постављена у вароши Мионица, бањи Врујци и на планини Дивчибаре.

Одговорни субјекат: Општина Мионица – Општинска управа; ЈКП

Временски рок за реализацију мере: кратак (до 1 године) или средњи (од 3 до 5 година)

Извори финансирања: буџетска средства; доступни фондови на нивоу Републике Србије

Процењена вредност: 22.000.000 динара

* 1. **Подизање свести о правилном одлагању отпада**

Опис мере: Намера је да се у оквиру ове мере припреме и реализују програми путем којих ће се грађанима на једноставан, јасан и пријемчив начин представити предности правилног одлагања отпада, елементи одговорности грађана за очување животне средине у локалној заједници и изградити темељи њиховог одговорнијег поступања. План је да се у припрему програма и њихову реализацију укључе представници удружења грађана регистрованих за спровођење активности у области урбаних политика и заштите животне средине са са територије општине Мионица и Колубарског округа. У реализацији ове мере, а ради стимулисања грађана општине Мионица да поступају одговорно и да правилно одлажу отпад, обликоваће се стимулативна локална политика награђивања одговорног поступања, уз сарадњу кључних локалних органа власти – награде за одговорно поступање на годишњем нивоу у новчаном износу или кроз поклањање еколошких – зелених ваучера.

Одговорни субјекат: Општина Мионица

Временски рок за реализацију мере: кратак (1 до 2 године) или средњи (од 3 до 5 година)

Извори финансирања: буџетска средства

Процењена вредност: 3.000.000 динара

**Мере изван циља које доприносе реализацији приоритетног циља:**

1. **Изградња боље управе**

Опис мере: Мера подразумева процену квалитета процедура, рада и кадровског потенцијала Општинске управе, доношење нових прописа у циљу модернизације и поједностављивања административних процедура, унапређења доступности управе, транспарентнијег и одговорнијег рада, квалитетнијег информисања грађана и лакшег остваривања права и интереса грађана општине. У оквиру ове мере биће унапређена техничка и кадровска опремљеност локалне управе и предузете радње на изградњи електронске и виртуелне управе.

Одговорни субјекат: Општина Мионица

Временски рок за реализацију мере: кратак (1 до 2 године)

Извори финансирања: буџетска средстава; средства буџета РС; доступни инострани фондови

Процењена вредност: 2.000.000 динара

1. **Модернизација јавне расвете**

Опис мере: Мера подразумева спровођење анализе стања, капацитета, функционалности и територијалне распрострањености општинске јавне расвете, предузимање активности на модернизацији расвете (увођење савремених лед технологија, стварање услова за даљинско управљање расветом) и активности и интервенција које доприносе повећавању безбедности грађана и имовине на територији општине.

Одговорни субјекат: општина Мионица – ЈКП ”Водовод и канализација”

Временски рок за реализацију мере: средњи (3 до 5 година)

Извори финансирања: буџетска средства; јавно-приватно партнерство

Процењена вредност: 10.000.000 динара

1. **Унапређење комуналног реда на територији општине**

Опис мере: Мера подразумева процену стања у области комуналног реда (уређеност насеља, уређеност постављања објеката и уређаја на јавним површинама, надзор општинских служби, поштовање локалних прописа), доношење нових локалних прописа у циљу унапређење комуналног реда и уређености у насељима и стварање услова за унапређење рада комуналних инспекцијских служби. У оквиру ове мере биће донета Одлука о комуналном реду, извршена хармонизација нижих аката са Одлуком и извршена реформа рада инспекцијских служби општине.

Одговорни субјекат: Општина Мионица – Скупштина општине; Општинска управа

Временски рок за реализацију мере: кратак (1 до 2 године)

Извори финансирања: буџетска средства

Процењена вредност: 1.000.000 динара

1. **Решавање питања паса – луталица на територији општине**

Опис мере: Мера подразумева процену стања и проблема који се односе на псе луталице на територији општине, успостављање сарадње са другим општинама са евидентираним проблемом паса луталица и утврђивање начина решавања питања паса луталица. Мера подразумева доношење локалног прописа (стратегије, програма или акционог плана ) за решавање питања паса луталица, обезбеђивање буџетских средстава за оснивање и функционисање установе – организације у чијем делокругу послова ће бити брига о решавању проблема паса луталица, спровођење мера предвиђених кровним локалним прописом, стварање услова за сарадњу ресорно одговорних општинских одељења, служби и организација и унапређење безбедности грађана на територији општине Мионица. У оквиру ове мере посебно ће бити размотрене могућности решавања овог питања на бази успостављања међу-општинске сарадње.

Одговорни субјекат: Општина Мионица

Временски рок за реализацију мере: средњи (3 до 5 година)

Извори финансирања: буџетска средства

Процењена вредност: 8.000.000 динара

1. **ОКВИР ЗА СПРОВОЂЕЊЕ, ПРАЋЕЊЕ СПРОВОЂЕЊА, ИЗВЕШТАВАЊЕ И ВРЕДНОВАЊЕ ПЛАНА РАЗВОЈА**

У циљу спровођења Плана развоја општине Мионица за период 2021-2027. година, општина ће успоставити адекватан институционални оквир. Институционални оквир треба да обезбеди праћење спровођења, извештавање и вредновање учинака.

Општина ће успоставити двостепени институционални оквир:

* Координационо тело
* Носиоце мере, у складу са садржајем Плана развоја.

Координационо тело има карактер класичног управљачког тела чији је задатак да управља целокупним процесом спровођења Плана развоја, да прати прогрес на основу извештаја, одлучује о начинима и предлозима за управљање проблемима у самом процесу спровођења Плана развоја, да утврђује корективне мере и да евентуално предлаже ревизију Плана развоја.

На челу Координационог тела биће координатор Координационог тела, а састав тела чиниће чланови органа општине и руководиоци организација надлежних за спровођење мера. Улогу Координационог тела вршиће Општинско веће, проширено за напред наведене носиоце мера. У оквир Координационог тела биће извршено делегирање овлашћења и одговорности за имплементацију праваца развоја. Општинска управа биће одговорна за спровођење Плана развоја на нивоу циљева и мера.

Улогу Координатора вршиће Одељење за финансије Општинске управе. Обавеза Одељења је да одржава комуникацију са организацијама које су носиоци мера и активности, да прибавља извештаје и информације о спровођењу мера и реализованим активностима, да идентификује проблеме, утврђује препоруке за решавање проблема и да врши надзор над усаглашеношћу средњорочних планова установа и организација са приоритетним циљевима и мера дефинисаним Планом развоја. Обавеза Одељења је и да редовно припрема и доставља Координационом телу извештаје о напретку и да обавља друге послове за Координационо тело.

Носиоци мера и активности су организациони делови Општинске управе и други јавни актери, прецизирани у садржају Плана развоја. Обавеза носилаца мера и активности је да своје планове рада и финансијске планове израђују у складу са садржајем дефинисаних мера и активностима које су предвиђене Планом развоја. Носиоци мера и активности су обавезни да предвиђене мере и активности спроводе и да обављају послове извештавања односно да сачињавају и достављају извештаје Координационом телу. Извештаји треба да садрже преглед спроведених активности по мерама, преглед проблема и преглед препорука и могућности за решавање евидентираних проблема у реализацији мера.

**СПРОВОЂЕЊЕ ПЛАНА РАЗВОЈА ОПШТИНЕ МИОНИЦА**

План развоја биће реализован кроз успостављање процеса планирања, израде, доношења и спровођења докумената јавних политика, других планских докумената: средњорочних планова и финансијских планова и других прописа који се доносе у складу са законом и статутом општине.

План развоја биће операционализован путем доношења Средњорочног плана општине. Средњорочни план развоја општине биће донет у складу са обавезама које проистичу из Закона о планском систему Републике Србије и Уредбе о методологији за израду средњорочних планова.

**ПРАЋЕЊЕ СПРОВОЂЕЊА ПЛАНА РАЗВОЈА ОПШТИНЕ**

У процесу праћења спровођења Плана развоја биће евидентирано:

1. Да ли се приоритетни развојни циљеви и мере остварују у складу са Планом развоја;
2. Који се ризици идентификују или очекују у остварењу учинака Плана развоја;
3. Које локалне одлуке је потребно донети у случају одступања од планираног;
4. Да ли су планирани и остварени учинци и даљ релевантни за остварење дефинисане визије.

Мониторинг процес односно праћење реализације мера утврђених Планом развоја подразумева успостављање система прикупљања и обраде података у вези са реализацијом мера. Праћење ће се вршити континуирано. Биће припремљени стандардизовани обрасци и успостављене базе података, које ће се ажурирати према подацима званичне статистике (секундарни подаци). У оквиру мониторинг процеса биће прикупљани примарни подаци. Одговорност за прикупљање примарних података биће делегирана руководиоцима ресорно одговорних унутрашњих организационих јединица у оквиру Општинске управе општине Мионица.

**ВРЕДНОВАЊЕ ПОСТИГНУТИХ УЧИНАКА ПЛАНА РАЗВОЈА ОПШТИНЕ**

Периодично ће се вршити вредновање учинака Плана развоја. Вредновање учинака биће вршено путем анализе и упоређивања прикупљених података и информација током спровођења Плана развоја. Циљ вредновања је оцена релевантности, ефикасности, ефективности и одрживости мера из Плана развоја општине; утврђивање степена промене која је настала доследном реализацијом мера из Плана развоја и процене степена остваривања приоритетних развојних циљева. На основу вредновања утврђује се потреба за ревизијом Плана развоја или потреба за квалитетнијим и одговорнијим планирањем.

Званичне податке и службене информације за реализацију процеса вредновања достављаће органи и организације који су одговорни за реализацију мера из Плана развоја општине Одељењу за финансије Општинске управе. За процену учинака могу се користити и подаци из других извора (подаци управног округа, званичне статистике, подаци органа и организација вишег нивоа власти, студије, монографије, чланци и сл.)

**ИЗВЕШТАВАЊЕ О СПРОВОЂЕЊУ И ПОСТИГНУТИМ УЧИНЦИМА ПЛАНА РАЗВОЈА**

Општина Мионица ће, у циљу испуњавања обавеза прописаних Законом о планском систему РС, израдити следеће извештаје у вези са Планом развоја:

* Извештај о спровођењу средњорочног плана;
* Извештај о спровођењу Плана развоја на годишњем нивоу;
* Извештај о постигнутим учинцима Плана развоја општине – на трогодишњем нивоу.

Одељење за финансије Општинске управе општине биће задружено за прикупљање информација о реализацији плана на годишњем нивоу и припрему Нацрта Годишњег извештаја о спровођењу Плана развоја. Предлог Извештаја о учинцима спровођења Плана развоја општине припремиће Општинско веће општине и поднети га на усвајање Скупштини општине Мионица, најкасније у року од шест месеци од истека рока.

Ради обезбеђивања транспарентности и јавност рада општине извештаји ће бити редовно објављивани на званичној интернет страници општине, најкасније у року од 15 дана од дана усвајања.

Од момента, када, буде успостављен Јединствени информациони систем за планирање, праћење спровођења, координацију јавних политика и извештавање (ЈИС), општина Мионица ће бити у обавези да напред поменуте извештаје уноси у систем.

**РЕВИЗИЈА ПЛАНА РАЗВОЈА**

У зависности од садржаја Извештаја о учинцима, уколико се укаже потреба за темељнијом ревизијом Плана развоја, истој ће се приступити у складу са процедурама прописаним Законом о планском систему РС. У том случају ревизију Плана развоја општине иницира Општинско веће општине, уз образложење разлога. Одлуку о покретању процеса ревизије Плана развоја општине доноси Скупштина општине. Општина Мионица се обавезује да ће поступак за ревизију спровести у складу са законским процедурама, прописаним и за усвајање Плана развоја општине.